Pajenn:Dizanv - Choége nehué a gannenneu spirituel.djvu/71 - Wikimammenn\nPajenn:Dizanv - Choége nehué a gannenneu spirituel.djvu/71\nMar ié bras men dalledigueah, Brassofa é hoah hoü madeleah :\t' Péhour bras hon , me ouair, roen Doué; Mses brassoh é hoah hou truhé. Scuéh hon én bent e mès dalhet, Ah ! me ouair é hon fariet: QuiUeit e mès, croaidor ingrat, Ihi tad quen douce , un Doué quer maU Receuet hoah, Doué a druhé, Hotf croaidur , a pe st ar-ré: Allas ! fiout hanhuet hou croaidar , M*er méritan mui, me ouair sur. Maes hui, men Doué, ne cfaanget quei, Calon un tad e hoès perpet;\t' Ridec e ret guet caranté Én arben a hou pugalé.\t'\nRac-cé , men Doué ,"recettet-mé, -P4’espéran roeit én hoo truhé :\nHou toum deign zou hoah astennet De bum sehuel a mè fehet. Ah ! secouret-mé hoah ur ùéh, !N’éellan mui pad-idao é véh : Un anemis é arraget\t4 A dourmant âtlku me apéret. Ér pehet é hon conceuet, . Péhoor é hoft laqueit ér bet , Ha péhour en e mès bihuet, Ha péhour vefgn , ma n-em goljiet. Maes scùlllet arnan er grseceu A santifie en ineanneu; Er pebet hac é ol loustri A zismantou a me hani.\t' Hac é vehen ^>et couobiet ' ' Pré quetnent loustri zou ér bet, Mar m’en golhet, me vou, arterh HUleih gùeünoh avett en erfi. , Ne\nAdtapet diwar « https://br.wikisource.org/w/index.php?title=Pajenn:Dizanv_-_Choége_nehué_a_gannenneu_spirituel.djvu/71&oldid=125153 »


Pajenn:Le Clerc - Ma beaj Jeruzalem, 1902.djvu/303 - Wikimammenn\nPajenn:Le Clerc - Ma beaj Jeruzalem, 1902.djvu/303\nTi Leanezed ar Garante : ar vugaligo. — Ar grennarded.\nDa div heur hanter, hadveren ; ha goude, baleaden en kær, pe gentoc’h endro da gær evit gwelet kouencho.\nKentan hini a gavomp war hon hent, eo hini C’hoarezed ar Garante, pe, mar geo gwell ganac’h, C’hoarezed Sant-Visant a Baul.\nPemzek vla ’zo hepken eo bet savet o zi, ha n’eo ket c’hoaz peurachu : ar peadra eo a vank d’ê. An diabarz anean zoken n’eo ket induet dre-holl. N’euz forz : bepred e zo tud ezomek ennan, en peb korn, ha tud a bep seurt noad. Pemp pe c’houæc’h rum a zo anê. Da gentan ar vugale n’o deuz ket c’hoaz pemp pla. Ouspenn daou ugent ’zo anê, hinienno neve grog da gerzet ha da gomz.\nDierc’hen int holl, ha dierc’hen ’hed ar bla, nemet epad ar goanv. Gwisket mad aoalc’h ec’h int, goude koulskoude e oant a-noaz ha druilhennek pa oant bet digemeret gant al leanezed. Darn anê ’zo kavadenno, bet dilezet gant o zud. Dre aman pa had-dime eun intanf, eo red d’ean dilezel bugale e wreg kentan : birviken na blekje o lez-vamm da zevel anê.\nDarn all a zo emzivad, kollet gante tad ha mamm ;\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/303&oldid=108575 »\nKemmoù diwezhañ degaset d'ar bajenn-mañ d'an 29 Gwe 2017, da 14:44.


Accueil » Kristof » Kristof (16) : Eil lodenn…\nKristof (17) : Eil lodenn, I diviz\n[OFFERUS, AR MABIG JEZUZ]\nOFFERUS azezet, e-unan e traoñ ar groaz\nSetu va labour graet, evit an devezh-mañ, da vihanañ. Ouzhpenn ugent den am eus douget hiriv, a-dreuz d’an dour, war va divskoazh, hep anaout hini ebet anezho. Daoust din d’en em gaout, bemdez, gant kement all a dud, emaon ganin va-unan atav. Va mignon kozh an ermid a zo marv. A-raok mervel, soñj am eus, en deus kroget em dorn, o sevel war-zu an neñv e zaoulagad leun a sklêrder. O sellet ouzh an neñv. Ha setu an neñv-se m’emaout ennañ, va mignon karet. Setu an neñv-se o lugerniñ gant mil ha mil steredenn aour. Skuizh ’on, skuizh-marv. Vat a rafe din ur c’houskedig bihan. Offerus a gousk.\nAR MABIG JEZUZ er-maez\nOfferus ! mevel Doue, deus da’m c’herc’hat.\nOFFERUS o tihunañ\nPetra ’ta ? oc’h huñvreal emaon. Ur vouezh flour am eus klevet o c’hervel ac’hanon. Kousket a ra adarre.\nOFFERUS o tihunañ hag o sevel\nN’eo ket huñvreal eo am eus graet en taol-mañ.\nDeomp da welet. Offerus a ya, hag a zeu en-dro diouzhtu. Den ebet. Klevet fall am eus, a dra sur. En em astenn a ra adarre, e traoñ ar groaz, hag a gousk.\nOfferus ! mevel Doue, deus buan ’ta, deus da’m c’herc’hat.\nOFFERUS o sevel\nUr vouezh a glevan adarre, kreñvoc’h eget a-raok. Sevel a ra, hag a zeu en-dro diouzhtu dorn-ha-dorn gant ar mabig Jezuz. Petra a fell dit va c’haezhig karet ?\nTremen an dour-red-se war da zivskoazh.\nOFFERUS o lakaat ar mabig war e zivskoazh\nAes eo, mignonig, skañv ma’z out evel ul labousig eus an neñv. Deus. Offerus a ya a-dreuz d’an dour. Krommet eo dindan pouez ar bugel. Taol evezh ’ta ! Na bouez ket evel-se warnon. Krommet eo muioc’h-mui. Klev ’ta adarre, bugel kaezh ; emaomp o vont da veuziñ hon-daou, ken pounner evel ma’z out. Offerus, skuizh-bras, en em gav en tu all d’ar stêr, hag a laka ar bugel war an douar. Sell ’ta ! Penaos e c’hell bezañ ken pounner ur paotrig eveldout ? Me a grede din edo ar bed war va divskoazh !\nKement-se n’eo ket souezhus. Dougen ez peus graet ar bed, ha gwellañ zo, an hini en deus her c’hrouet. Me a zo ar roue Jezuz-Krist, m’emaout oc’h e glask. Me zo da Zoue ha da vestr.\nVa c’halon a drid gant levenez an neñvoù.\nAR MABIG JEZUZ o c’hoari gant krogenn sant Jakez a zo a-istribilh ouzh gouzoug Offerus\nPerak ez peus ar grogenn vrav-se a-istribilh ouzh da c’houzoug ?\nEvit tennañ dour eus ar stêr, da evañ p’am eus sec’hed.\nMe ’fell din he c’haout ; met re vras ’out. Ne c’hellan ket he distagañ. En em strink war da zaoulin. Offerus en em strink war e zaoulin. Ar Mabig Jezuz a zistag ar grogenn, a laka ur banne dour eus ar stêr e-barzh, hag a skuilh anezhañ war benn Offerus.\nOfferus ! me az padez en anv va Zad, hag em anv-me va-unan, hag en anv ar Spered Santel. Diwar-vremañ, ne vezi mui galvet Offerus. Graet e vezo ac’hanout Kristof, da lavaret eo an hini en deus douget ar C’hrist. Mevel Doue, te zo benniget da viken.\nOFFERUS o pediñ a greiz kalon\nNe d-a ket kuit c’hoazh, roue va ene, Doue va c’halon ! ne d-a ket kuit.\nAR MABIG JEZUZ o vousc’hoarzhin\nNe c’hellan ket chom pelloc’h.\nHa peur, hag e pelec’h e welin-me neuze da zremm ha da zaoulagad ken skedus, bugelig laouen ha karantezus ?\nAR MABIG JEZUZ o vont kuit gouestad, war e gil, en ur sellet ouzh Offerus gant ur mousc’hoarzh.\nEr baradoz !\n‹ Kristof (16) : Eil lodenn… haut Kristof (18) : Eil lodenn, II diviz ›\nKristof (01) : Argument\nKristof (02) : Tud ar mister\nKristof (03) : Lodenn kentañ…\nKristof (16) : Eil lodenn…\nKristof (18) : Eil lodenn, II diviz\nKristof (19) : Eil lodenn, III diviz\nKristof (20) : Eil lodenn, IV diviz\nKristof (21) : Eil lodenn, V diviz


Pajenn:Perrot - Bue ar Zent.djvu/912 - Wikimammenn\nPajenn:Perrot - Bue ar Zent.djvu/912\nwech c’hoaz, arôk kounnar au dud divade, e kavas en Rostren eun ti kristen da rei d’ezi repu.\nDen, avat, ’n ije kredet neuze e tizroje c’hoaz d’hec’h iliz hag e vije kinniget d’ezi, kant vla goude, kaeran enor he devoa bet biskoaz.\nEr bla 1888, eur bugel eus Rostren dent da vezan eskob Sant-Brieg, an ôtrou Bouche, a fellas d’ezan trec’hi war baroned Rostren o devoa grêt kement evit ar Werc’hez. Eun dra a vanke da rouanez Kerne : eur gurunen. An ôtrou Bouche he goulennas digant an Tad Santel ar Pab Leon XIII, hag e oe ôtreet d’ezan raktal. Pebez levenez e-touez ar gristenien ! Ne oa ket eur galon ha ne dridje o sonjal e oa deut tro ar vugale da ziskouez d’o Mamm drugarezus o anaoudegez vat hag o c’harante. Sonj a deue d’eze eus ar burzudou grêt ganti en o c’henver : en Plelauff hag en Ploerdut, diou wreg pareet, goude ne oa ken louzou ebet evite ; eun den eus Bonen, eun all eus Gronwel, eur miliner eus Plougerneve, mab eur boulonjer eus Rostren, tennet adre skilfou ar maro, rentet d’eze ar yec’hed o devoa kollet.\nEur barrad kanvou a deuas, siouaz, da veskan kemend-all a levenez : an ôtrou ’n eskob Bouche a oe galvet da zigemer eur gurunen en nenvou, arôk ma ’n evoa gallet kuruni e Vamm war an douar.\nAn ôtrou Fallières a achuas e labour, gant skoazel an ôtrou Péchoux, person Rostren.\nAn 2 a viz gouere 1900, e teuas eskob Sant-Brieg, ha seiz eskob-all gantan, da lakat war benn ar Werc’hez eur gurunen aour kinniget gant unan eus kerent an eskob maro.\nDour-bil a rê, evel en de ma oe kurunet an Itron-Varia-Wir-Zikour Gwengamp.\nDaoust da ze, ugent prosesion ha tri-c’hant beleg a oa deut d’ar gouel hag a reas endro da Rouanez Kerne eur gurunen a enor kalz skedusoc’h c’hoaz ’vit an hini a laked d’ezi war he zâl.\nAn oferen-bred a oe kanet gant an ôtrou Dubourg, eskob Moulins ; an ôtrou Olier, rener kloerdi Plouguerneve, a reas eur brezegen hag a unanas an holl galonou en harz treid ar Werc’hez. Veni, coronaberis : deut, ma vefet kurunet. Pevar beleg a zoug ar skeuden betek an ôter. Mouez au eskob a gan ar Regina Coeli :\nAlleluia ! na pebez joa\nDec’h-hu, Mamm a garante !\nPan eo achu, e krog er gurunen aour hag e pôz anezi, gant eun dorn hag a gren, war benn ar Werc’hez : « Evel ma kurunomp ac’hanoc’h war an douar, emezan, ra vefomp kurunet gant ho Mab en nenvou !\nD’abarde, an amzer o vezan deut gwelloc’h, ar prosesion a yeas er-mêz, — kaeran hini oe gwelet biskoaz en ruiou Rostren, — en eur ganan gwerziou ha kantikou. An ôtrou Eveno, rener kloerdî Sant-Jakez, a reas neuze d’ar bobl eur brezegen en brezoneg.\nBep bla, gant ar 15 a viz eost, pardon an Itron-Varia a zigas da Rostren eleiz a belerined.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/912&oldid=141232 »


Trede levr - XLIII - Wikimammenn\nTrede levr - XLIII\n◄ Arabad eo klask peoc’h ar galoun e-touez ann dud ; n’ema ket enn ho zouez Trede levr - XLIII Arabad eo d’ann den en em luzia gant traou ar bed ►\nTREDE KENTEL HA DAOU-UGENT.\nA-enep ar gwiziegez fall euz ann dud.\n1. — Jezuz-Krist. — Va map, arabad eo e rafac’h stad na van euz a gomziou kaer ann dud, rak rouantelez Doue n’ema ket er chomziou ; er furnez hag er mad eo ema. Selaouit va c’homziou-me, entana a reont ar galoun, skleraat a reont ann ene, digas a reont enn-han ar c’hlac’har hag ar gwir frealzidigez.\nDiwallit nep tro na lennfac’h va Skritur sakr evit dont da veza lakeat den fur ha gwisiek ; poanit da drec’hi ho techou fall, rak talvoudekoc’h e vezo d’e-hoc’h ober kement-se eget anaout meur a dra ziez a zo.\n2. — Pa ho pezo lennet, pa ho pezo desket eunn taol traou, e vezo red, kaer ho pezo, dont d’ar penn kenta euz a bep tra.\nMe eo a ro ar gwir skiant d’ann den hag a sklera spered ar vugaleigou muioc’h eget na oufe ober ann dud. Oc’h piou-bennag e komzann-me, hen-nez a vezo fur hep-dale hag a ielo war gresk er vuez a c’hras. Gwaz a ze d’ar re a glask deski kalz a draou gant ann dud ha n’en em lekeont nemeur e poan da glask ann dro d’am servicha me !\nEunn amzer a vezo, e vezo gwelet Mestr ar Vistri, Doue ann Elez, o tont da choulenn digant pep-hini petra a oar, da lavaret eo, Jezuz-Krist o tont da furcha kaloun ann dud. Neuze eur goulou gant-han enn he zourn, neuze e klasko piz e pep korn tro e Jeruzalem ; neuze e vezo dizoloet kement tra zo kuzet enn amc’houlou ; neuze ive teod ann dud n’en devezo digarez e-bed.\n3. — Me eo a zao enn eunn tenn, ann hini a zo izel he galoun ; dre-z-oun e teu da veza gwiziekoc’h er gwirionesiou sakr eget na oufe beza eunn all, ha pa ve bet dek vloaz er skolachoù. Me a zesk anezhan hep na glever trouz va c’homziou, heb ober dael, hep tregas na fouge, hep striv na kabal.\nMe eo a zesk d’ann dud disprizout traou ann douar, ober fae euz ar madou a dremen, klask madou ann env, ar madou a bado da viken ; me eo a zesk d’ezho ho c’havout mad. Me eo a zesk d’ann dud tec’het dioc’h ann enoriou, gouzanv pep dismegans, lakaat enn-oun pep fisians hep c’hoantaat netra all e-bed nemed-oun, ha va c’haret stard dreist kement tra zo.\n4. — Oc’h va c’haret a greiz ho c’haloun, meur a hini ho deuz desket traou ann env ; eunn dudi e oa klevet anezho o komz euz ann traou-ze. Kerzet ho deuz buhanoc’h enn hent ar mad oc’h en em zilezel e pep tra, eget n’ho divije great o trei ho spered war-zu ann traou huela zo.\nDa lod e lavarann traou a zell oc’h ann holl, da lod all e lavarann traou a zell out-ho ho-unan hep-ken. Da zarn zo en em ziskouezann sioul evel eur skeud pe evel eur c’horf-bennag ; da zarn all e tiskleriann sklear-meurbed ann traou ne oar den nemed-oun.\nPep ger a lenner el levriou a zo hevel d’ann dud holl ; ann holl evelato, goude lenn, n’int ket desket kement ha kement, o veza ma’z eo me eo a zesk ar wirionez d’ar galoun, o veza ma furchann bete diabarz ann ene ha ma welann pep menoz ; me eo a zoug ann den d’ann oberiou mad, ha rei a rann da bep-hini hervez ma plij gan-en.\nMeur a hini en em skuiz hag en em laka e poan evit dont da veza gwiziek. Me am euz gwelet, eme ar Furnez, ez oa ive kement-se moged, labour ha poan spered. Na petra dalvezo d’e-hoc’h anaout traou ar bed-man, pa ne vezo mui netra anezhan ? D’ann deiz diveza ne vezo ket goulennet ouz-hoc’h petra ho pezo desket ; goulennet e vezo petra ho pezo great. N’euz gwiziegez e-bed e-kreiz ann ifern, war-zu enn-han e kerzit buhan. Paouezit eta eul labour ne dal netra.\nPiou-bennag oc’h, gouezit ervad hoc’h euz, siouaz d’e-hoc’h, poaniet da zevel ar wezen a daol ar frouez a varo. List ar wiziegez a zigas stambouc’h ar galoun, list ar wiziegez a ra d’ann den en em c’houeza. En em roit holl da gaout ar wiziegez a ra d’ar galoun beza izel ha santel ; en em roit holl da gaout ar garantez a ro skouer vad. Deskit en em izelaat, anavezit ne d-oc’h netra, netra nemet breinadurez. Neuze e teuio Doue d’ho kavout, digas a rai he sklerijen d’e-hoc’h, diski a rai d’e-hoc’h, e diabarz ho kaloun, ar wiziegez santel-ze diwar-benn e lavare Jezuz-Krist : Ho meuli a rann, va Zad, Aotrou ann env hag ann douar, o veza m’hoc’h euz kuzet ann traou-ze oc’h ar re fur hag o veza m’hoc’h euz diskleriet anezho d’ar re vihan.\nAdtapet diwar « https://br.wikisource.org/w/index.php?title=Trede_levr_-_XLIII&oldid=93648 »\nKemmoù diwezhañ degaset d'ar bajenn-mañ d'an 11 Her 2016, da 16:13.


Abrege eus an Aviel/Chapistr 19 - Wikimammenn\nAbrege eus an Aviel/Chapistr 19\n◄ Evit an drede sul eus ar C’horaïs Evit ar bevare sul eus ar C’horaïs Evit sul ar Bassion ►\nEvit ar pavare Sul eus ar C’hoarais.\nJESUS o veza gant e zisqubien voar ur menez en tu all da vor Galile, hac o velet ur foul a bobl o tont d’e heul, a behini e oa vardro pemp mil den, a c’houlennas hac e oa bara avoalc’h evit rei da zibri d’an oll bobl-ze. Respontet voe dezàn ne voa nemet pemp bara hey ha daou besq. Ordren a reas d’ar bobl asea ; hac o veza roet e venediction voar ar pemp bara hac an daou besq, e roas d’an oll quement hac a zesirent. Goude ma o devoa finisset da zibri, e lavaras d’e zisquibien destum ar restajou, evit ne aje netra da goll, ha carga a rezont daouzec paner eus an tamou restet. Ar bobl-ze o velet ar miracl en devoa grêt hor Salver, a fallas dezo e lacaat da Roue, mæs en em retira a eure diout-o.\nSant Yan, Ch. 6.\nMeditationou voar ar fizianç a dleom da gaout e providanç Doue.\nNe deus netra ræsonaploch, netra avantajussoc’h evidomp, netra agreaploc’h da Zoue, eguet lacaat hon oll fizianç en e Brovidanç divin.\nConsiderit da guenta penaus ne deus netra ræsonaploc’h eguet esperout gat fïzans e roï Doue deomp ar pez a so necesser evit antreteni hor buez. Doue pehini a vag al laboucet eus an Eê, ne abandono quet e vugale. Hor c’haret a ra, anaout a ra hon necessiteou, ha prometet en deus e fournisso deomp hon oll ezomou.\nUn den a fiz e yec’het en ur Medicin, e broces en un Avocat, hac e vuez, mar deo dall, en ur c’hrouadur : hac e raëm-ni difficulte d’en em abandoni etre daouarn Doue ?\nHac e vec’h paour, hac e vec’h carguet a vugale, a afferio hac a zle, hac e vec’h abandonet gat an oll, esperit ur sicour assuret eus an Eê, mar en em adressit da Zoue gant ur gouir fizians. Doue en em blich oc’h hor sicour pa vemp dibourvez a bep sicour-all. Pa seblant pep tra disesperet, neuse e tleomp esperout muya, car er ranconjou-ze eo e ra miraclou, evel ma en deus grêt e faveur ar bobl pehini en heulias en desert. Ma sonchemp mad, e velfemp peguen alies en deus grêt Doue deomp santout an effejou dous eus ur brovidans special varnomp.\nD’an eil, ne deus netra gouell evidomp, eguet lacât hon oll fizians e Doue. Peguen eürus eo nep en em abandon d’e brovidans, hac en em repos voar e vadelez ! Netra n’en troubl, cousquet a ra e creis an tourmant, abalamour ma oar eo Doue e bilot, e dad, e bastor, e refuich hac e brotecteur. Doue ive en em interes en e oll afferiou, Doue a ro e venediction da guement a ra hac a antrepren, pourvei a ra d’e oll necessiteou ha dousaat e oll boaniou.\nD’an drede, ne deus netra agreaploc’h da Zoue eguet ar fizians hon eus ennàn ; car dre eno e anaveomp hac e c’hlorifiomp e vadelez, e furnez, e buissans. Netra ne douich muy hor c’halon eguet ar fizians a zisquezer caout ennomp : jugeomp evelse eus a Zoue.\nExaminomp hor c’halon, guelomp ha ni hon eus ur fizians dign eus a vadelez an Autrou Doue.\nMar doc’h nec’het gant hoc’h afferiou pe gant ho tle, da biou hoc’h eus-hu recours ? Marteze d’ho mignonet ha d’ho protectoret, heb songeal da recommandi hoc’h afferiou da Zoue, pehini a zispos a bep tra.\nEn ho clênvejou ne glasquit-hu quet pep sort remejou, heb songeal marteze er Medicin souveren pehini hepquen a ell ho parea, hac heb pehini an oll remejou a so inutil ?\nMar doc’h paour, na liquit-hu quet ho fizians e certen tud charitabl, ha mar deuont-y da vancout pe da vervel, n’em em abandonit-hu quet d’an dristidiguez ha d’ar chagrin, o cridi hoc’h eus collet tout, heb songeal penaus an Autrou Doue en deus en e denzoriou peadra da bourvei d’hoc’h oll ezomou.\nO va Doue, peguer mad ha peguen dous eo en em reposi voar ar sourci eus ho providans ! Sul-vuy e lequeomp hor fizians enoc’h, seul-vuy a sourci hoc’h eus ac’hanomp.\nMa Doue, c’houi a so va Zad, leun oc’h a vadelez evidon, anaout a ret va oll necessiteou, penaus eta e oufen-me mancout da lacât enoc’h va oll fizians !\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_19&oldid=94973 »\nKemmoù diwezhañ degaset d'ar bajenn-mañ d'an 8 Du 2016, da 17:27.


Ar golaborasion e Breizh | Becedia\nAr golaborasion e Breizh\nAozer : Christian Bougeard / Genver 2019\nDaou zoare zo bet da genlabourat gant an ac’huberien alaman : kolaborasion ar Stad, bet aozet dre gaer gant ar marichal Pétain ha renad Vichy da heul an emgav a oa bet etrezañ ha an Alamanted e Montoire (d’ar 24 a viz here 1940), ha luskad ar genlaborouriezh, da lâret eo emzalc’h ul lodenn dister awalc’h eus ar Frañsizien, bet choazet gante mont a-du gant an nazied diwar abegoù politikel, ideologel pe evit o interestoù bihan o-unan. Kement-mañ a dalvezas e Breizh evel e lec’h all, kerkent hag ac’hubet ar Vro, d’an 18 a viz even 1940, betek 1944 ha betek miz mae 1945 zoken, keit ha ma talc’has an Alamanted gant o argaeoù diwezhañ, en Oriant hag e Sant-Nazer.\nKolaborasion ar Stad c’hall\nLakaat politikerezh Petain hag e c’houarnamantoù e pleustr a voe graet gant kannaded ar Stad c’hall – anv ar renad-se end-eeun, ar brefeded hag ar velestradurezh (polis, jañdarmiri, boueta, deskadurezh-stad), a oa dindan urzhioù an Alamaned war-eeun, ha dindan reoù Vichy pelloc’h.\nHa pa glaske ar re-se doujañ da urzhioù an Alamaned gwellañ m’hallent, e veze diaesoc’h-diaesañ kontantiñ anezhe (enrollañ labourerien, tailhoù war produennoù al labour-douar). Gant ar brefeded e veze lakaet ar politikerezhioù kenlabour-se e pleustr war an dachenn - darn anezhe o souten an Dispac’h broadel – prefed rannvro Roazhon (da heul krouidigezh rannvro Breizh he fevar departamant e miz even 1941) ha hini rannvro Angers (al Liger-Izel enni) koulz ha merourien ar polis.\nKement ha frealziñ un tamm ar re o devoa taolet kred war gomzoù brav Vichy diwar gwirioù ar proviñsoù kozh e savas Quenette, prefed rannvro Roazhon, Komite Kuzuliañ Breizh (CCB) e miz here 1942, da blediñ gant yezh ha sevenadur ar Vro, 22 ezel anezhañ, pennoù-bras anezhe-tout, evel Yann Fouere, kuit a zen ebet eus tu pellañ SBB/PNB.\nE Breizh evel e lec’h all e voe lakaet e pleustr ar politikerezhioù c’hwennat (ar c’huzulioù-kêr eus an tu-kleiz peurliesañ) ha skarzhañ (kargidi yuzev, komunour pe frañmason). Diskouez a ra kement-mañ ar c’henlabour splann a oa gant an ac’huberien, koulz war dachenn ar politikerezh ha reoù ar velestradurezh hag ar polis. Adalek 1940, diwar goulenn an Alamaned e voe renablet gant Vichy ar yuzevien c’hall hag estren, deuet darn anezhe da glask repu da goulz an dec’hadeg vras. E 1942 e voent lakaet dindan evezh ar velestradurezh c’hall (ur steredenn velen gwriet ouzh o dilhad) a gasas an harzadegoù bras ivez.\nGant ar polis hag ar jañdarmiri ivez, eus 1940 da 1942, e voe bac’het ar gomunourien bet savet ur fichenn warne, ha heskinet ar rezistanted kentañ (PCF, Front national, FTP). Souten politikereh Vichy a reas ar c’helaouennoù rannvroel (L’Ouest-Éclair, Le Phare de la Loire, La Dépêche de Brest) koulz ha La Bretagne, bet krouet e miz meurzh 1941 gant ar « rannvroelour » Yann Fouéré (en devoa darempredoù stank gant tu pellañ an Emsav e gwirionez) a lakaas e grabanoù war La Dépêche de Brest ivez e miz meurzh 1942.\nTalañ a reas kevredigezh Breizh avat, pa vagas heug ouzh an ac’huberien alaman kerkent : muioc’h-mui e veze talet ouzh kolaborasion ar Stad dre nerzh an diegi hag an nac’hañ. En em enrollañ er Rezistañs a reas darn eus ar sternidi, ken e rankas polisoù an nazied hag ar Wehrmacht ober o-unan war-dro ar gwaskañ (harzet e voe daou brefed e 1943 hag e 1944 e Aodoù-an-Hanternoz) ha derc’hel an urzh en e sav.\nAr golaborouriezh, speredel, politikel pe polisour (polisourien o kenlabourat gant an enebour da heskinañ ar rezistanted) eo ar choaz, bet graet gant nebeud a dud, servijout an urzh « nevez » nazi evit abegoù ideologel (ar faskouriezh c’hall pe hec’h adstumm breizhat) pe evit an arc’hant a-wechoù.\nMeur a aozadur hag a strollad, bet aotreet gant an ac’huberien e 1941 hag arc’hantet gante, a veze kevezerezh etreze o klask sachañ ar boblañs pep hini war e du, en aner da gentañ, en enebiezh muioc’h-mui. Ken treut e oa roll o izili e gwirionez ken e oa mat d’an eil kement mestaol ouzh egile : emsilañ, kenkizañ ha lies-emezelañ.\nEmbann a rae ar strollad Collaboration bezañ war un dro penn-a-raok an Dispac’h broadel hag ul liamm etre ar strolladoù pellaourien. Aozet e voe prezegennoù sevenadurel pe arzel gantañ er c’hêrioù ha sachañ a reas evel-se, e 1942-1943, un tamm mat a bennoù bras eus an tu dehou, dedennet mui pe vui gant ar renad nevez (ur mil bennak anezhe el Liger-Izel, eus 250 da 300 en Aodoù-an-Hanternoz).\nDaou strollad faskour o devoa un tamm muioc’h a bouez evit ar strolladigoù kolaborour a veze o tifretal neuze : ar PPF (Parti populaire français), renet gant Jacques Doriot, un enep-komunour daonet (skarzhet e oa bet eus ar PCF e 1934) hag an RNP (Rassemblement national populaire) renet gant Marcel Déat (bet kuitaaet an SFIO gantañ e 1933). Ne rae an MSR ha strollad franciste Marcel Bucard nemet diskouez beg o fri gwech-ha-gwech all, nemet er Morbigan hag el Liger-Izel evit a sell ouzh ar frañsisted… ha pa gustume ar re-se ober kalz a deilh gant nebeut blouz e Roazhon hag e Naoned. Ar strolladoù-se ne oa nemet un toullad bihan a izili dezhe e Breizh, war-bouez el Liger-Atlantel e lec’h e oant niverusoc’h (war-dro 2 000 anezhe o kontañ ar strollad Collaboration, 80% anezhe e Naoned)\nAr PPF a oa 140 ezel dezhañ e Penn-ar-Bed e 1942 hag eus 150 da 300 el Liger-Izel, da lâret eo koulz hag an RNP en daou zepartamant-se. Taget e voe burevioù-kêr ar strolladigoù-se gant ar rezistanted, ar gomunisted dreist-holl, hag o renerien kement-all, evel Doriot e Roazhon. Lazhet e voe lod anezhe zoken e fin ar bloavezh 1943 hag e 1944. E 1944 e savas yaouankizoù ar strolladoù kolaborour bezenoù hag a roas harp d’an Alamaned da heskinañ ar rezistanted. An enrollañ en LVF (Légion des volontaires français contre le bolchevisme) da vont da vrezeliñ war dalbenn Rusia ne reas ket kalz a verzh e Breizh avat (war-dro 300 den, 170 anezhe eus al Liger-Izel).\nTennañ a reas renerien SBB, bet divodet e 1939, o mad eus an dec’hadeg vras da zistreiñ e Breizh da heul an ac’huberien nevez. En o zouez e oa Olier Mordrel ha Frañsez Debauvais, o devoa kavet repu e Berlin. Hag int neuze o klask boulc’hañ hent dizalc’hidigezh Breizh, en despet da enebiezh an Alamaned, evit abegoù strategiel splann awalc’h. D’an 3 a viz gouere 1940 e voe savet Kuzul Broadel Breizh gante e Pondi, danvez ur gouarnamant breizhat d’o meno. D’an 29 a viz gouere avat e tibunas miliadoù a Bondiviz (6 000 ?) a-enep donedigezh Célestin Lainé hag e wazed bet lakaet o c’hrabanoù war gastell ar Roc’haned. Hag an disrannerien vreizhat da sevel L’Heure bretonne neuze, kelaouenn sizhuniek SBB nevez,e lec’h Breiz Atao. Ur gelaouenn enep-yuzev, enep-komunour ha gouennelour a oa anezhi, o tagañ koulz Vichy, de Gaullle hag ar Saozon, o kanañ meuleudi da « Europa nevez » an nazied hag o vroudañ ar c’henlabour gant an alouberien. E deroù ar bloavezh 1941 e voe savet gant SBB, hag-eñ urzhiet-strizh a grec’h d’an traoñ, maneet hag arc’hantet gant an Alamanted, ar Bagadoù Stourm, ur servij-urzh renet gant ar c’hizeller Yann Goulet.\nAn Alamaned, bet komprenet mat gante enebiezh ar bobl ouzh disrannerien Breizh a intrikas un taol-skub diabarzh e 1940, da skarzhañ an daou rener ha da lakaat ar vreudeur Delaporte en o flas, tost eus metoù katolik an abad Perrot. Hag int ha derc’hel gant politikerezh ar golaborasion neuze. E 1942-1943, pa oa SBB ar vreudeur Delaporte en e varr, a oa eus 1 200 da 1 500 a izili dezhañ, 300 anezhe oberiant da vat, hag un tamm mat a genduidi ouzhpenn, da lâret eo brasañ strollad kolaborour Breizh.\nKoulskoude en doa ranket ar strollad-se, kerkent ha ma oa bet savet, talañ ouzh enebiezh ar Vretoned (kunujennoù pa veze gwerzhet L’Heure bretonne). Un nebeud eus e izili, gopret gant polisoù an Alamaned a gase o reuz a-enep ar Rezistañs e Breizh, koulz ha Kommando Landerne, kaset gant an Alaman Herbert Schaad. Ober o mad eus stourm ar brezhoneg a glaskas metoù alaman keltgarour ober ivez oc’h implijout ar yezhoniour brestat Louis Nemo (Roparz Hemon) a gase abadennoù brezhonek (diaes o c’hlevout e Breizh-Izel abalamour da mankoù teknik) war Radio Roazhon-Breizh, dindan renerezh ar profesor Leo Weisgerber. E miz here 1941 e savas Weisgerber e Roazhon Emsavadur Keltiek Breizh (ICB / Institut celtique de Bretagne) renet gant Roparz Hemon. Lakaet e voe dezhañ da bal sachañ pennoù meur Breizh war-zu ar Reich. E 1942 e yae, hervez kont, « 350 tudenn a-bouez » d’ober an ICB. Stank e oa an darempredoù etre Komite Kuzuliañ Breizh (KKB/CCB) hag EKB/ICB dre ma oa meur a hini ezel an eil hag egile.\nAdalek 1943 e klaskas SBB Delaporte pellaat diouzh e warezourien ken e tisrannas tu pellañ ar strollad da heul Célestin Lainé a felle dezhañ sevel un arme breizhat (al Lu Brezhon). A-benn ar fin e voe krouet gant Lainé ar strollad Cadoudal e Roazhon, a voe anvet Bezen Perrot da heul muntr an abad Perrot gant an FTP e Skrignag. Mont a reas eus 70 da 80 gwaz eus ar bezen Perrot betek penn-pellañ ar golaborasion, enrollet er Waffenn SS, bet gwisket lifreoù an arme alaman gante, da heskinañ ar rezistanted en hañvezh 1944 kent tec’hout kuit en Elzas hag en Alamagn ha mont da glask repu en Iwerzhon.\nDoareoù all ar golaborasion\nRikouret e voe renad Vichy hag an ac’huberien gant ar flatrerien rezistanted hag enebourien an urzh nevez. Niverus eo bet ar re-se, a bep seurt abegoù gante. Ken bras all e voe ar golaborasion ekonomik : sentiñ ouzh urzhioù-prenañ an Alamaned a ranke an embregerezhioù ober, evit chom en o sav paneveken. Ur c’hras e oa da lod anezhe avat, tennañ gounid diwar preizherezh ekonomiezh Bro Frañs gant ar Reich.\nGant ar marc’had du (disheñvel diouzh ar marc’had gris a c’helle ar broduerien hag ar genwerzhourien tennañ o mad dioutañ hep mont re bell ganti) e tapas lod pinvidikaat buan hag aes diwar goust ar bobl en dienez. Labourat a rae an drafikourien vrasañ evit an ac’huberien ha gwarezet e oant gante. An tavarnioù, an ostalirioù hag ar pretier e oa splann d’an holl ar gounid a dennent diwar o fratikoù alaman.\nKen gwir all e oa evit chanterioù bras an arme alaman (an aerborzhioù, diazlec’hioù al listri-spluj ha Moger bras ar Meurvor atlantel adalek 1942) a roas ul lañs bras da embregerezhioù Breizh, bihan pe kenn, hag a laboure evit an Aozadur Todt. En embregerezhioù diavaes avat e veze fiziet ar chanterioù pennañ, asambles gant embregerezhioù alaman. Kastizet e voe an holl rannoù-se eus an ekonomiezh pa sonas eur ar c’hwennadeg ekonomik da heul an Dieubidigezh. Micherourien ar vro, dilabour pe sachet gant goproù gwelloc’h, bet war ar roll er chanterioù-se e 1940-41, a voe lakaet muioc’h-mui a labourerien eus kornioù all Bro-Frañs pe eus broioù estren en o lec’h.\nNe yeas ket kalz a Vretoned da labourat dre gaer en Alamagn e deroù ar brezel ha pa oa kreñv ar propaganda ha kaer ar goproù prometet. Ken dister all e oa bet niver ar re a yeas da heul Pierre Laval pa c’halvas d’ar Relève, e 1942. Dre hek (Relève hag STO goude-se) an hini e voe enrollet ar re a rankas mont kuit e 1942 hag e 1943. Ur golaborasion all zo bet ivez avat : hini ar c’halonoù tener. Ker e koustas, alies, d’ar merc’hed brudet, e gwir pe dre gaou, evit bezañ bet o tommañ o c’halon d’ur soudard alaman, pan erruas eur ar c’hontoù (merc’hed bet lazhet kuit a brosez ebet, reoù all bet touzet o blev dezhe war ar blasenn bublik).\nE-pad pevar bloaz he deus ranket Breizh, ac’hubet gant an arme alaman, talañ ouzh gwirvoud pemdeziek ar politikerezhioù kenlabourat gant an enebour, a veze kaset gant renad Vichy. Dister-tre eo bet niver an dud zo bet engouestlet er golaborasion bolitikel, pe war dachenn ar polis hag an arme, war-bouez ul lodenn strizh eus an Emsav he deus rivinet e vrud betek en deizioù a-vremañ. Diaes eo muzuliañ pouez ar golaborasion ekonomik avat. Chom a ra merket don eñvor ar brezel-se gant skeudenn SBB, e wel d’an holl, dre e gazetenn L’Heure bretonne paneveken, dre e badusted a-hed prantad an ac’huberezh, sko ouzh ar strolladigoù kolaborour gall berr pe verroc’h o fad, ha dre enrolladur bezen Perrot Célestin Lainé er Waffen SS.\nArabat eo ankouat memestra heug ar Vretoned ouzh an ac’huberien, hag int tomm d’ar Saozon ha da de Gaulle na pegen niverus e oant bet oc’h en em enrollañ en FFL (Forces françaises libres / Lu gall diac’hub), e rouedadoù hag e luskadoù ar Rezistañs.\nHamon Kristian, Les nationalistes bretons sous l’Occupation, Le Relecq-Kerhuon, An Here, 2001.\nBougeard Christian, La Bretagne de l’Occupation à la Libération (1940-1945), Rennes, PUR, 2014.\nCarney Sébastien, Breiz Atao ! Mordrel, Delaporte, Lainé, Fouéré : une mystique nationale (1901-1948), Rennes, PUR, 2015.


Fant Rozeg - Wikipedia\n(Adkaset eus Meavenn)\nUr skrivagnerez vrezhonek tost-tre ouzh an Emsav e-pad buhez ar gelaouenn Gwalarn eo bet Fant Rozeg (Francine Renée Rosec) he deus graet gant an anv-pluenn Meaven (Meavenn goude 1945), da lavaret eo "me a venn". Ganet eo bet d'an 12 a viz Du e 1911 e Sant-Mark, ur gêr enteuziet e kêr Vrest hiziv, ha marvet eo bet e Plegastell d'ar 17 a viz Eost 2001.\nAnavezet eo bet e Breizh ha pelloc'h pa voe lakaet da darzhañ monumant unanidigezh Breizh ouzh rouantelezh Bro-C'hall d'ar 7 a viz Eost 1932. Pa seblante bezañ liammet gant ar strollad kuzh "Gwenn ha Du" ha bezañ tost d'ar gomunourien, e tapas al lesanv a "Werc'hez Ruz" er c'hazetennoù gallek. Bloaz war-lerc'h e voe lakaet da renerez-embann ar gelaouenn ar Falz, kevarzhe Yann Sohier a vode mistri-skol tost ouzh ar brezhoneg koulz hag an tu-kleiz. E 1932, pa embanne an "Humanité", pemdezieg ar Strollad Komunour Gall, e oa abegoù sirius d'ar gwalldaolioù, e oa luziet un tamm ar prederiadennoù war an Emsav.\nFant Rozeg "Meavenn" filmet gant Pierre Perrault er film "Un pays sans bon sens".\n2 Oberenn lennegel\n3.3 A bep seurt\nN'eo ket bet desavet e brezhoneg, met pa venne intent ar pezh a lavare he zud etrezo e teskas ar yezh pa oa 12 vloaz gant harp un amezeg. Mont a reas da Bariz da labourat er Post. Eno e teskas iwerzhoneg er Sorbonne ken e tivizas mont da Vro-Iwerzhon e 1931 evit peurzeskiñ ar yezh. Bloaz goude e tapas un tamm brud gant afer an darzhadenn e Roazhon ha ken gwir e oa mignonez da Célestin Lainé ha da Wilherm Vertou, an holl anezho izili eus ar gevredigezh kuzh Gwenn ha Du. Klask a reas tennañ arc'hant eus labourioù saoznek a-raok dimeziñ gant Loeiz Andouard, kabiten-kenwerzh, un iwerzhoneger anezhañ ivez. Desevel a rejod o zri bugel a-raok ma tivizas kuitaat he fried e 1944.\nKenlabourat a reas ingal gant Roparz Hemon evit abadennoù brezhoneg Radio Roazhon. Da vare ar brezel e kemeras da gompagnun Yann-Vari Chanteau, unan eus pennoù ar Bezen Perrot. Pa c'hoarvezas an Dieubidigezh e tec'hjont e bourzh sammgirri an Alamaned, met mont a reont da goachañ da Bariz. Alese e teujont a-benn da dizhout Bro-Iwerzhon. Beajet he dije Meavenn e kont un aozadur dengar a-raok mont da Bariz en-dro hag ober hec'h annez Boulouard Richard-Lenoir goude ma voe addimezet gant Yann-Vari Chanteau. Diwezhatoc'h ez eas da chom da Sant-Maloù.\nN'eo ket fonnus hec'h oberenn, met a-bouez-bras eo sur. Ar vaouez nemeti e strollad ar skrivagnerien bodet dindan anv Skol Walarn eo bet. Savet he deus un oberenn dezrevell faltazi nemetken, met ken don ha savet mat e oa m'eo bet lakaet da film gant Yves Allégret : Ar follez yaouank (titl ar film : La jeune folle").\nN'he deus ket kendalc'het gant ar skrid-faltazi pa gave gwelloc'h dezhi sevel barzhonegoù he buhez-pad. Kas a reas meur a destenn da vezañ embannet e-barzh Gwalarn. Un harp bras a roas da Roparz Hemon evit boueta an abadennoù brezhonek ha skrivañ pe azasaat a reas un nebeud pezhioù-c'hoari savet evit ar skingomz pa oa Roparz Hemon sekretour Radio-Roazhon-Breizh etre 1941 ha 1944. Meur a bennad sinaet FRA a weler er gelaouenn vrezhoneg Arvor ivez.\nSkrivet he deus pezhioù lennegezh berr hepken, danevelloù ha barzhonegoù gant un nebeud pozioù a-wechoù. Ne rae ket gant klotennoù, met plijout a rae dezhi ober gant ar c'hensoniezh diabarzh. Unan eus he barnerien, Youenn Olier a gave dezhañ eo ingal hec'h awen pa'z eus pezhioù don ha reoù all difrom. Sinet he deus hec'h oberennoù gant meur a anv-pluenn pe a ziverradurioù anv : F. R. M. (Fant Rozeg Meaven(n)), Meaven ha Meavenn, F. R. A. (Fant Rozeg-Andouard).\nKanoù en deiz. In : Gwalarn, n° 53, 1933. Barzhonegoù. Un heklev da g"Kanou en noz" gant Langleiz\nAr Follez Yaouank. In Gwalarn n° 140, 1941. Un danevell hir (pe ur romant berr). Adembannet e stumm ul levr gant Hor Yezh hag Al Liamm e 1973. Adembannet a-nevez e 2016 gant Mouladurioù Hor Yezh.\nAr Gelted kozh. Brest : Skridou Breiz, 1943.\nIwerzhon dishual. In : Gwalarn, 1932\nMeur a destenn (barzhonegoù hag all) e-barzh Gwalarn, Galv, Arvor, Al Liamm, Ar Vro\nKermoal, Pierrette. Liorzh al lennegezh. Aber, 2006. Div studiadenn diwar-benn "Ar follez yaouank".\nRenault, Annaig. Skritur ar maouezed abaoe mare Gwalarn. Labour mestroniezh. Skol-Veur Breizh-Uhel, 1991.\nLouarn, Tangi. Meavenn. In : Preder (kelaouenn), Kaier 88-90, Here-Du-Kerzu 1966. p. 79-87\nAdtapet diwar « https://br.wikipedia.org/w/index.php?title=Fant_Rozeg&oldid=1879038 »\nKemmoù diwezhañ degaset d'ar bajenn-mañ d'an 18 Mez 2020, da 06:44.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Carol Nolan) (KildareStreet.com)\nResults 1-20 of 833,007 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Carol Nolan)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Carol Nolan)


Buhez ar Zent. pages 409, 410, 411. Encyclopédie Marikavel.\npages 409, 410, 411\nn ôtrou Ronan binniget a oa ganet en Iverzon; unan oa eus an tric'hant hanter-kant eskob konsakret gant sant Patrik.\nAr c'hoant en devoa da vevan pell diouz an dud ha tost da Zoue a reas d'ezan treuzi ar mor evit dont da Vreiz-Izel. Douaran a reas en Aber-Ildud ; ac'hane ec'h eas hed-a-hed an draouien betek al lec'li m'eman breinan ar gêr a zoug e hano, Lokronan (1). Eno e chomas eur pennad, mes pa welas ec'h ee brud e zantelez dre ar vro, e kemeras an tec'h hag ec'h eas d'en em guzan en koat Neved, en Bro-Gerne.\nSevel a reas e beniti en penn an nec'h ar c'hoat-se, ha diwar dreuz e zor e wele Kemper, Mene-Hom hag ar mor glas. E amezeien a rê o gonidegez diouz o loened; Ronan a zeskas d'eze en em zizober diouz ar bleidi a rê kalz a c'haou oute. En doare-ze e teujont da lakat o fizianz ennan. Paganed a oant; Ronan a lakas sklerijen ar fe da zevel warneze.\nEun den a oa hag a deue alïesoc'h eget ar re-all war e dro, da glevet gantan komzou Doue. Mes Keban, e vreg, a gave d'ezi e kolle e amzer, ha ne oa ket evit gouzanv an darempred-ze. Ne oa ket awalc'h d'ezi gourdrouz he gwaz; mont a reas eun devez da gaout ar zant d'ober trouz, d'ezan. Kas ' reas, zoken, dre ar vro, ar vrud en devoa Ronan ar c'halloud da drei en blei, bep loar neve, hag e tebre ken buhan, er c'hiz-ze, an dud hag al loened : « Red eo e lazan, emezi, pe lakat holl chas ar c'harter war e lerc'h. »\nGoude bezan savet ar gont-se, e kuzas he merc'h vihan en eun arc'h hag ec'h eas da Gemper da gaout ar roue Gralon, da damall Ronan da vezan debret he c'hrouadur.\nAr roue, ouz he c'hlevet, a gredas e oa gwir ar pez a lavare, hag a roas urz da lakat digas an den santel d'e lez. Pa zigouezas, e reas e stagan ouz eur wezen ha loskel warnezan daou bez ki, naon du d'eze. Ronan a reas eur groaz war e galon hag a lavaras a vouez uhel : « Sentet ouz Doue ! »\nRaktal an daou aneval a dec'has en eur harzal. Gralon sebezet a lavaras d'ar zant :\n« Servijer galloudek an Otrou Doue, arabad d'ac'h kaout kas ouzomp, ni ho ped; grêt hon deus d'ac'h 'n em skuizan o tont betek aman; stlapet hon dens ac'hanoc'h d'ar chas da zrailhan; dallet oamp gant geier ar pez fall-ze. Ha breman, na petra vad a refomp d'ac'h, p'eman Doue a-du ganac'h ? »\nNetra vad me ne c'houlennan,\nNemet true d'ar wreg Keban :\nHe bugelig n'eo ket maro,\nGanti en arc'h oe klozet beo.\nPac'h ejod da welet, e oe anavezet ne oa nemet re wir ar pez a lavare. Neuze :\n'N em strinkas dirak sant Ronan\nDa c'houlenn pardon digantan.\nEvit tec'hel adarre arôk ar vrud, ar zant a 'n em dennas en Hillion, en koste Sant-Brieg, elec'h ma varvas.\nE gorf laket en eur c'har, daou ejen goue stag warnan, a oe digaset da zebelian da beniti koat Neved, a vezo hanvet hiviziken Lokronan.\nKeban, pa welas ar c'har o tont, a grogas ar gounnar enni; gant he golvaz e torras korn unan eus an ejenned hag e lôskas pep seurt malloziou war he enebour maro :\nN'oa ket he genou peur-zerret,\nPa oe gant an douar lonkel,\nE-touez moged ha flammou tan,\nEl lec'h a c'halver Be Kehan.\nKorf sant Ronan a oe sebeliet gant lid bras er peniti santelaet gant e bedennou hag e binijennou; divezatoc'h, war-dro ar bla 1500, e oe savet eno eun iliz vras, unan eus ar re gaeran a weler en eskopti Kerne.\nBep c'houec'h vla, e rer, en Lokronan, ar prosesion hanvet an Tromeni, endro da goat Neved; ter leo hent a zo d'ober; dre bemp parouz e tremener; eun hanter-devez bale evit ar pempzek hag ugent mil den a ve ouz e heul. Er bla 1905 eo bet grêt kentan Tromeni an XXet kantved.\n(1) Leveret Lokornan.\nTud a zo, sperejou diês, ha ne ouzont ket kemer au tu, na d'en em glevet gant ar re a zo endro d'eze, na d'en em glevet gante o-unan; bepred emaint klemm klemm, bepred o flipata Per ha Pol ; reuzeudik int evel ar vein; chachan reont ar c'har war o c'hein; lakat a reont ar re-all da vezan er gwask abalamour d'eze. Truezus eo o doare; red eo o gouzanv ha pedi evite; rak bugale Doue int ive, daoust da bep tra.\nPa gomzas Doue evit ar wech kentan d'e zervijer bras Moyzez, e komzas d'ezan dre douez eur voden spern entanet, ha pa roas d'ezan tôlennou al Lezen, e roas aneze d'ezan diwar mene ar Sinaï goloët a goumoul hag a dan.\nHa Moyzez a dostae gant doujanz ouz al lec'hiou-ze, ne dleent koulskoude, diouz o gwelet, nemet ober aon ha strafuilh d'ezan.\nAr Skritur-Zakr hel lavar d'imp : « An Otrou a oa war lein ar Sinaï; an Otrou a oa en kreiz ar voden entanet! Dominus in eis, Dominus in Sina. Domimis in medio rubi. »\nEvelse e tleomp ober d'hon nesan, d'ar re o defe sperejou diês; ne dleornp ket chom heb o c'haret, rak skeudennou Doue int; Doue a zo enno : Dominus in eis.


Marc’harit Lauranz - Wikimammenn\n(Adkaset eus Marc'harit Lauranz (gwes kenta))\nOberennoù damheñvel pe handelvoù all zo ivez, gwelout Marc’harid Laorañs.\nÉdouard Corfmat, 1868 (Levrenn I, p. 210-216)\n◄ Ar breur hag ar c’hoar (eil gwes) Marc’harit Lauranz Annaik Kozik ►\nTostaït, koz ha iaouank, holl omp oblijet mad,\nD’ann itron zantes Anna, hag iwe d’ar Folgoat,\nBalamour d’ur plac’h-iaouank bet tri dez euz ar groug,\nDre ’r c’hraz a zantes Anna na deuz ket bet a zrouk !\nBalamour d’ur plac’h iaouank bet tri dez euz ’r potanz,\nDre ’r c’hraz a zantes Anna n’ deuz ket bet a ofanz.\nAr c’hloaregik a lare, p’arrue ’tall ’r potanz :\n— Penaoz a ra da galon, Marc’haridik Lauranz ? —\n— Na t’euz ezom, c’hloaregik, da bedi gant m’ ine,\nMe ’ zo ken dispoz aman evel ma ’z oud aze ;\nMe ’ zo ken dispoz aman evel ma ’z oud aze,\nMet sepet, kloaregik, n’am euz ket liberte.\nMa c’halon a zo dispoz, bepred en meulodi,\nDre ’r c’hraz a zantes Anna hag ar Werc’hes Vari :\nNemet kerz te, kloaregik, kerz brema d’ann noblanz,\nDa lakad ma distaga d’ann traon euz ar potanz. —\nAr c’hloaregik a lare, p’arrue en noblanz :\n— Me ’zo o tont a zisput a gichenn ar potanz ;\nMe ’zo o tont a zisput a gichenn ar potanz,\nNa gant ma muia karet, Marc’haridik Lauranz. —\n— Ro peuc’h, ro peuc’h, eme-z-han, c’hloaregik ar gaouiet,\nN’oufenn bikenn da gredi, o nann, bikenn er-bed !\nMar kanfe ’r c’habon rostet ’ zo aze war ar plad,\nMe a gredfe, marteze, kloaregik ar gaouiad ! —\nNa oa ket ar gir gant-han c’hoas peurlavaret mad,\nMa kan ar c’habon rostet, a vouez sklezr, war ar plad ;\nMa kan ar c’habon rostet war ar plad, a vouez sklezr ;\nNeuze-vad a oa kredet kloaregik ar gewier.\nAr Senechal a lare d’he baotr ar marchosi :\n— Dibr d’in me ma inkane, ro d’ez-han kerc’h d’ zibri ;\nDibr d’in me ma inkane, hag hen dibr-han timad,\nWit ma ’z inn da chaseal, d’ober un dro d’ar c’hoad ! —\nAr Senechal a lare, p’arrue ’tall ’r potanz :\n— Penaoz a ra ho kalon, Marc’haridik Lauranz ? —\n— Ma c’halon a zo dispoz, bepred en meulodi,\nDre ’r c’hraz a zantes Anna hag ar Werc’hes Vari. —\n— Diskennit, Marc’haridik, ha deut ganin d’am zi,\nMe lako ma c’heginer d’avan d’ac’h dijuni ;\nKeit ma vefet en buhez, m’ho ped da chomm ganin,\nHa me ho graïo ouzpenn gouarneres em zi. —\n— Wit fete tam na zebrann, na banne na evann,\nKen a vinn bet er Folgoat hag en Zantes-Anna. —\n— Deut ganin, Marc’haridik, war lost ma inkane,\nMe ho kasso d’ar Folgoat, d’ Zantes-Anna iwe. —\n— Na inn ket war inkane, nag iwe ma daou-droad,\nNemet war ma daoulin noaz mar ghell ma c’halon pad. -\nKen buhan hag inkane ’ vije mibinn a droad,\nEz ia sur Marc’haridik etrezeg ar Folgoat.\nHa p’arru Marc’haridik en bered ar Folgoat,\nWeleur roudou hi daoulin er mein-bez bag er c’hoad ;\nWeleur roudou hi daoulin dre ’r c’hoad hag ar mein-be,\nEuruz ar feumeulenn a ielo di goude !\nMarc’haridik a lare, en iliz ar Folgoat :\n— Bet on en Zantes-Anna, brema ’z on er Folgoat ;\nBet on en Zantes-Anna, brema ’z on er Folgoat,\nAchu eo ma finijenn, me n’on ket bet ingrat ! —\nEtre chapel sant Lauranz, hag hini zant Nikolaz\nEo achuet hi buhe gant Marc’harit Lauranz !\nKanet gant Mari-Anna Ann Noan, paourez-koz,\nSelaouet, hag a klewfet, hag a klewfet kana\nUr werz a zo bet savet a newez wit ar bloa,\nDa Varc’haridik Lauranz, staget ouz ar potanz,\nB’lamour d’ur c’houvert arc’hant, laeret euz ann noblanz.\nAr c’hloaregik a lare, pa dremene ’r potanz :\n— Bennoz Doue war d’ine, Marc’haridik Lauranz !\nBennoz Doue war d’ine, Marc’haridik Lauranz,\nNi hon euz bet gret hon daou ’lies meur a dro danz ! —\n— N’oc’h euz ket affer, kloarek, d’ bedi war ma ine,\nMe ’ zo ken euruz aman ha ma ’z oc’h-c’hui aze ;\nMe ’ zo tri dez ha ter noz ama diouz ar groug,\nMet dre c’hraz zantes Anna n’am euz ket bet a zroug !\nIt-c’hui brema kloaregik, it brema d’ann noblanz,\nDa lakad ma distaga breman ouz ar potanz. —\nAr c’hloaregik a lare, p’oa arru en noblanz :\n— Me zo digasset ama ’beurz Marc’harit Lauranz,\n’ Zo tri de ha ter nozwez duman diouz ar groug,\nMet dre c’hraz zantes Anna na deuz ket bet a zrouk. —\nAr Senechal a lare d’ar c’hloarek, en de-se :\n— N’as kredinn ket, kloaregik, o laret kement-se,\nKen ’gano ’r c’habon rostet ’ zo aze war ar plad,\nN’as kredinn ket m’hen tou’, kloaregik ar gaouiad ! —\nNa oa ket he c’hir gant-han c’hoaz peurlavaret mad,\nPa gân ar c’habon rostet oa eno war ar plad ! —\n— Dibr d’in-me ma inkane, m’inn d’ober ur bale ! —\n— Leall Marc’harit Lauranz, d’in-me a lavarfet\nPiou hen deuz ho preservet, pa na oc’h ket marwet ? —\n— Me a oa en em westlet d’ann itron ar Folgoat,\nHag a deuz laket d’in-me skabel endann ma zroad !\nMe a oa en em westlet d’ann itron a C’houlvenn,\nHag a defoa preservet ma c’houk euz ar gordenn.\nMe am euz c’hoaz prometet monet da bardona,\nD’ar Ieodet ha d’ar Folgoat ha da Zantes-Anna ;\nD’ar Ieodet ha d’ar Folgoat ha da Zantes-Anna,\nD’ann aotro zant Matilinn prometet mad am boa. —\n— Deut-c’hui ganin, Marc’harit, deut war gein ma inkane,\nM’ho kasso da bardona, mar be bolante Doue. —\n— Oh ! me na vinn ket douget, kerneubeud war ma zroad,\nMet war benno ma daoulinn, mar ghell ma c’halon pad. —\nKriz a vije ar galon, mar n’ deuje da oela,\n’Welet Marc’harit Lauranz o vont da bardona,\nWar benno hi daoulin-noaz, o c’heuil un inkane……\nKriz a vije ar galon, kriz kaer, mar na oelje !……\nKanet gant ar C’hemener bihan. — Plouaret, 1863.\nCette légende du chapon rôti qui chante sur la table du Sénéchal, ou à la broche, suivant d’autres leçons, est-elle d’origine bretonne ? Je ne sais, mais on la trouve aussi en Espagne, où elle passa de la légende de saint Dominique de La Calzada dans celle de saint Jacques de Compostelle. Des pèlerins bretons l’auront peut-être apportée de Santiago en Bretagne. Un poëte anglais, un poëte lauréat, Robert Southey, a trouvé dans cet épisode, puisé dans le Martyrologium Hispanicum de Tormaïo Salacar, le sujet d’un poëme, qui porte dans ces œuvres le titre de The Pilgrim to Compostello, et dont voici en quelques mots la fable :\nDes pèlerins de France, le père, la mère et le fils, se rendant à Saint- Jacques de Compostelle, s’arrêtent à une posada, ou auberge, tenue par une femme que le poëte nous fait connaître, en disant qu’elle eut été la digne fille de Lady Putiphar. Cette femme trouve dans le plus jeune des trois pèlerins la vertu de Joseph, et, furieuse de ses refus, le dénonce comme voleur à l’alcade. L’alcade le condamne à la potence ; et il est pendu, après\n↑ Une autre version se termine ainsi :\nAr c’hloaregik a lare, p’arrue er Folgoat ;\n— Arru e Marc’haridik, eme-z-han, er Folgoat :\nArru e Marc’haridik, eme-z-ban, er Folgoat,\nMe ’wel roudou hi daoulin er vein-bez hag er c’hoad !\nHep alc’houez na den-bed, tigorre ’nn orojou,\nAr c’hleïer a zoone, ha n’oa den war ho zro ! —\nMarc’haridik ’lare etal an aoter vraz :\n— Gret ’m euz ma holl zroïou, nemet da Sant-Weltas ;\nGret ’m euz ma holl zroïou, nemet da Sant-Weltas,\nDi am euz prometet kent merwel monet c’hoas…… —\nAdtapet diwar « https://br.wikisource.org/w/index.php?title=Marc’harit_Lauranz&oldid=78036 »\nKemmoù diwezhañ degaset d'ar bajenn-mañ d'an 29 Her 2015, da 20:37.


Pajenn:Herri - Skrituriou sakr - Exod, 1861.djvu/33 - Wikimammenn\nPajenn:Herri - Skrituriou sakr - Exod, 1861.djvu/33\n14. Dastumet e oent e berniou braz meurbed, hag ar vro a oe karghet a flear epad eur pennad amzer.\n15. Hoghen Pharaon, o velout e oa roet distenn d’ezhan, a galedaz he galoun, ha na zelaouaz ket Moïzes hag Aaron, hervez m’en devoa gourc’hemennet ann Aotrou.\n16. Hag ann Aotrou a lavaraz da Voïzes : Livirit da Aaron ; Astennit ho koalen, ha skoit var boultren ann douar, ha ra vezo karghet a fibu holl zouar ann Ejipt.\n17. Hag e rejont evelse. Aaron a astennaz he zourn, o terc’hel he Voalen ; a skoaz var boultren ann douar, hag ar fibu en em stagaz oc’h ann dud hag oc’h al loened ; holl boultren ann douar a oe chenchet e fibu dre holl zouar ann Ejipt.\n18. Hag ar vagicianed a reaz ar memes tra gant ho chalmou, o klask digas fibu var ar vro ; ha na heljont ket ober. Hag ar fibu a c’holoe ken ann dud ken al loened.\n19. Hag ar ghelc’herien a lavaraz da Pharaon : Biz ann Aotrou Doue a zo ama. Ha kaloun Pharaon en em galedaz, ha ne zelaouaz ket Moizes hag Aaron, hervez m’en devoa gourc’hemennet ann Aotrou.\n20. Ann Aotrou a lavaraz c’hoaz da Voïzes : Savit mintin mad, hag en em zalc’hit dirag Pharaon, rak diskenn a rai euz he balez d’ar ster, hag e leverot d’ezhan : Chetu petra a lavar ann Aotrou : List va bobl da vont, evit ma rai d’in eur Zakrifis.\n21. Hoghen, ma n’hen lezit ket da vont, me ia da zigas var-n-hoc’h, ha var ho servicherien, ha var ho pobl, hag enn ho tiez, kelien a bep seurt ; ha tiez ann Ejipsianed a vezo karghet a ghelien a bep seurt, hag ann holl leac’hiou ma vezint o choum enn-ho.\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/33&oldid=114959 »\nKemmoù diwezhañ degaset d'ar bajenn-mañ d'an 5 Ebr 2018, da 10:59.


Pignenn (yezhoniezh) - Wikipedia\nEr yezhoniezh e vez implijet an termen pignenn (saoz.: upstep) war dachenn ar fonetik hag ar fonologiezh evit komz eus ar fed ma'c'h a war gresk live an donenn a silabenn da silabenn pe a c'her da c'her en ur yezh ganti tonennoù.\nTalvezout a ra da fonem e yezhoù 'zo, kalz raloc'h evit an diskennenn avat.\nGant al lizherenneg fonetikel etrebroadel e vez merket ar bignenn gant ur birig ↑. A-wezhoù, evit abegoù teknikel, e implijer an arouezenn ¡ e lec'h ar birig, d.s.:\nhaousaeg: [túrán↑tʃí nè] ("saozneg eo")\nDaoust ha ma c'hell seblantout bezañ heñvel outañ ec'h eo disheñvel ar bignenn, o tennañ war-eeun d'ar yezhoù enne tonennoù nemetken, diouzh ar fed m'ac'h a mont war uhelaat lusk ur frazenn en ur yezh hep tonenn ebet.\nE haousaeg, da skouer, e kaver pignennoù tonennel rik hag ivez kemmoù lusk.\nAdtapet diwar « https://br.wikipedia.org/w/index.php?title=Pignenn_(yezhoniezh)&oldid=1522934 »\nKemmoù diwezhañ degaset d'ar bajenn-mañ d'an 7 Eos 2013, da 23:22.


2005 e Breizh - Wikipedia\n20 Eost : Roje Gargadenneg, lenneg brezhonek\n17 a viz C'hwevrer : daou vicherour, Stéphane Cario hag Anthony Quiniou, a varv en ur gwallzarvoud en un atalier en Enez-Hir, e Kraozon. E dibenn 2011 e voe kondaonet o implijer da baeañ 45 000 euro a dell-gastiz ha 231 900 euro a zic'haou da familhoù an daou zen.\nSinadur un emglev kenlabour etre Ofis ar Brezhoneg hag an Ensavadur Douaroniel Broadel (Institut géographique national) IGN evit ma vo kroget da gemer e kont war bank roadennoù an IGN ar reizhadennoù graet war an dachenn gant an Ofis evit skrivañ mat anvioù-lec’h Breizh.\nKantved deiz-ha-bloaz ar Bleun Brug.\nAdtapet diwar « https://br.wikipedia.org/w/index.php?title=2005_e_Breizh&oldid=1867932 »\nKemmoù diwezhañ degaset d'ar bajenn-mañ d'an 15 Meu 2020, da 13:08.


Sant-Koulman (S44) : tolpadeg a-enep an toull-sabr\n11/06/2022 04:05\tUn commentaire\nGoude Plezeved (22), setu Sant-Koulman (S44) ! Savet o deus labourerien douar ha difennourien an natur o mouezh er gumun eus Bro-Raez a-enep astenn toull-sabr Sant-Koulman. Fellout a ra d’an embregerezh e penn an toull-sabr krignat douaroù tro-dro. Hag int douaroù mat d’al labour-douar, ‘pezh a zo nac’het groñs gant ar C’honfederation Paysanne hag izili eus daou gevredigezh ekolo. D’ar\n31/05/2022 04:01\tAucun commentaire\nDisadorn dremenet e oa ar c’haochisted o vanifestiñ e norzh Naoned, nepell eus ar prizon, a-enep ar « feulster er prizonioù », feulster ar warded evel just rak n’hallont ket bezañ feuls ar brizonidi war o meno. E « bout-du-Pavé » e oa ar vanifestadeg, da lavaret eo en ur c’harter breinet, disleberet gant an trafikañ dramm. Hogen, goude un nebeud munutennoù o huchal\n« Précédent Page1 Page2 Page3 Page4 … Page27 Suivant »


Kuzuliadeg Berlin - Wikipedia\nUr sell war an Afrikakonferenz.\nEmvod Berlin Kongo 1884 pe Emvod Berlin 1884–85 (Kongokonferenz pe Westafrika-Konferenz en alamaneg) a oa bet un emvod meur etre galloudoù trevadennel ha kenwerzhel Europa en Afrika da vare an Nevez Trevadennerezh. Dalc'het e oa bet e Berlin dre ma oa Alamagn o tont war wel evel un nerzh trevadennel nevez. Savet e oa bet an emvod dre atiz ar C'hañseller alaman kentañ Otto von Bismarck. Disoc'h an emvod a voe ur skrid-emglev anvet Akta meur Emvod Berlin (General Act of the Berlin Conference). Dre an emglev-se e oa bet rannet ar c'hevandir etre an nerzhioù trevadennel ha roet tiriadoù levezon evit pep galloud. Goude an emvod e voe ur mare nerzhus evit trevadennerezh ar c'hevandir gant ar broioù europat. Roet e oa bet lamm d'an amzer a zishualded afrikan gant gouarnamantoù emren pe dindan levezon an Europeiz.\nC'hoantoù Europeiz war Afrika, e 1913. An doare m'eo didroc'het ar c'hevandir hiziv-an-deiz a zo hêrezh ar mare-se evit an darn vrasañ.\nA-raok an emvod, an diplomatiezh europat a wele annezidi Afrika evel re ar Bed Nevez. Liammoù kenwerzhel a oa gant pennoù ar meuriadoù. E-kreiz an XIXvet kantved, Europiz a wele Afrika evel un douar kevezerezh etrezo a-fed kenwerzh, trevadenniñ hag ergerzherezh. Darn eus al liammoù etre Europa hag Afrika a oa bet savet en arvor gant kontoueroù. Ar peurrest eus ar c'hevandir ne zedenne ket an drevadennerien. E 1876, Roue Belgiz Leopold II, hag en devoa savet a-raok ar Gevredigezh etrevroadel Afrikan (Association internationale africaine) e 1876, en devoa kefridiet Henry Morton Stanley da reiñ harp d'e obererezh evit "sevenaat" ar c'hevandir. E 1878, e oa savet Kevredigezh etrevroadel Kongo (Association internationale du Congo) amañ e oa ur pal ekonomikel kalz anatoc'h, ul liamm eeun a oa gant embregerezhioù bras Belgia. Leopold en devoa desachet dre guzh posterien arc'hant estren er gevredigezh hag a oa ent ofisiel unan 'desevel' tud ar vro. En gwirionez e oa ur c'hoant trevadennel anat a-dreñv ha n'eo ket mui unan eskemmoù kenwerzhel evel peurest Europa. Ar gevredigezh Afrikan a servije da guzhañ an taol dre livañ ur skeudenn kevredigezh a-vat evit tud Kongo.\nEtre 1878 ha 1885, Stanley a oa distroet er C'hongo, n'eo ket mui evel "kazetenner" met evel kannad ar roue Léopold. Dre guzh e oa bet kefridiet gant aozañ ar pezh a zeuio da vezañ brudet dre an anv Stad Dieub Kongo. Spierezh Bro-C'hall a oa deuet a-benn da welet an irienn sevenet gant Leopold. Setu Bro-C'hall neuze o kregiñ da ergerzhout Afrika d'e dro evit trevadenniñ ivez. Pierre de Brazza, un ofisour morlu, a voe kaset e Kreizhafika. Aet e oa betek Kornôg Kongo ha sevel banniel Bro-C'hall war ar gêr nevez savet Brazzaville e 1881. Hiziv-an-deiz emañ e Republik Kongo. O welet kement-mañ, Portugal, hag a oa bet un impalaeriezh trevadennel met gwanaet en takad bro-se dre e liammoù gant Impalaeriezh Kongo, a n'em lakae ivez war ar renk evit trevadenniñ an douaroù. Evit Portugal e oa awenet ha diazezet gwirioù trevadenniñ Kongo dre emglevioù kozh gant Bro-Spagn hag an Iliz katolik Roman. Savet e voe buan-ha-buan ur skrid-emglev nevez d'ar 26 a viz C'hwevrer 1884 gant e harper, ar Rouantelezh-Unanet. Pal an emglev a oa da dalañ ouzh Kevredigezh etrevroadel Kongo da gaout un hent etrezek ar mor Atlantel.\nE fin ar bloavezhioù 1880, dre levezonoù lies an diplomatiezh, ergerzherioù trevadennel nevez, ha dreist-holl ar fed ma oa deuet war-wel perzhioù-galloud Afrika (aour, koad, douaroù ha lec'hioù kenwerzehl), an europeiz a oa deuet da vezañ dedennet bras gant aloubiñ ar c'hevandir.\nHenry Morton Stanley gant e vindrailherez Maxim. Ur wech roet lañs d'an Nevez Trevadennerezh e oa an trevadenniñ o vezañ feuls.\nAdtapet diwar « https://br.wikipedia.org/w/index.php?title=Kuzuliadeg_Berlin&oldid=1961581 »


Mic'hail Bakounin - Wikipedia\nUn den politikel rusian eo Mic’hail Aleksandrovitch Bakounin, e ruseg: Михаил Александрович Бакунин (1814-1876). Unan eus ar brederourien bennañ an tuad politikel a reer an diveliouriezh dispac'hel (pe an anarkouriezh dispac'hel) eus anezhañ.\n1.1 War ar stoc’h\n2 En toull-bac’h\n3 An distro\nGanet eo Mic'hail Aleksandrovitch Bakounin d’an 8 a viz Mae 1814 e Priamouc'hino (Прямухино e rannvro Tver, e Rusia), en ur familh eus an noblañs vihan. Chom a ra er gêr betek e 14 vloaz. Kaset eo neuze gant e dad da skol an artilherezh da Sankt-Peterbourg. Laouen eo da gentañ Mic’hail o tañva ur vuhez nevez, met buan e kav pounner aergelc’h ar c’hazarn ha ne soñj nemet en un dra: tec’hout kuit. Un nebeud bloavezhioù war-lerc’h en gra evit gwir. Fuloret eo an tad pa oar ez eo tec’het e vab kuit.\nDivizout a ra Mic’hail studiañ e Skol-Veur Moskva, eno e kej gant Herzen hag Ogarev (prederourien poblelour ha sokialour) Sankt-Peterbourg. Bakounin n’eo ket reoliek-tre en e labour, met dedennet eo kenañ gant ar brederouriezh alaman. E 1840 ez a Bakounin da v-Berlin, gant skoazell Herzen, evit studiañ prederouriezh Hegel. Mont a ra da gentelioù Werder, kelenner war preder Hegel. Evel Karl Marx hag Friedrich Engels e kaso ar brederouriezh-se war an dachenn sokial ha diwhezatoc’h war hini an dispac’h. Kregiñ a ra Bakounin da zaremprediñ ar bodadoù demokratel. Polis kuzh an Tsar a zo neuze war e seulioù. Divizout a ra Bakounin mont da Suis a-benn pellaat diouzh ar spierien. Da c’houde, e 1844, ez a da Bariz e lec’h ma kej gant Marx hag Engels. Daremprediñ a ra an Alamanted hag ar Boloniz harluet, ha dreist-holl e ra anaoudegezh gant Pierre-Joseph Proudhon. Levezonet-tre eo Bakounin gant preder Proudhon. Er bloavezhioù da heul e tremen Bakounin e amzer o kaozeal hag o tabutal er bodadoù ha kelc’hioù demokratel e Pariz. Goulennet e vez digantañ gant ar Boloniz Yaouank prezegenniñ e koun an dispac’h polonat. Koustañ a raio ker dezhañ ar brezegenn-se pa c'houlenn groñs kannati Rusia ma vo skarzhet eus Bro-C’hall ken ez a neuze da repuiñ e Belgia.\nWar ar stoc’hAozañ\nE 1848 eo stenn an traoù dre Europa a-bezh. Dispac'hoù a grog un tamm e pep lec’h. E miz C’hwevrer e krog an dispac’h e Pariz, Bakounin a zistro eno. Dibuniñ er straedoù, sevel stoc’hoù, tennañ war ar soudarded, entanet eo Bakounin gant an aergelc’h-se. Skrivañ ra Bakounin er gazetenn "la Réforme", ennañ e tisklêr: « Faezhet e vo an dispac’h, ma n’a ket ar rouaned diwar wel dre Europa a-bezh ». Hervezañ eo ret d’an holl vroadoù en em zizober diouzh o mac’homerien. Da c’houde ez a Bakounin da Vro-Bolonia e-lec’h m’emañ ar bobl o'n em sevel. Flastret eo an emsavadeg eno. Mont a ra neuze da Braha evit kemer perzh er bodad panslav e miz Even. Freuz ha reuz a zo e kêr e-kerzh ar bodad-se. Mont a ra neuze Bakounin da Zresden e 1849, emsavet eo kêr, kas a ra an emsavadeg war-raok, met trec’het eo an emsavidi.\nStlapet eo Bakounin en toull e lec’h ma chom betek e prosez e 1850. Kondaonet eo d’ar marv met cheñchet eo ar c’hastiz : labourioù peurbad az aio gantañ a-benn ar fin. Aostria ha Rusia a c’houlenn kaout anezhañ, gouarnamant Saks a ro anezhañ d’an Aostrianed ha kaset eo da Rusia e miz Mae 1851. Distro eo Bakounin da Rusia, daoust ma n’en doa ket c’hoant mont eno ken. Toullbac’het eo e kreñvlec’h Pêr-ha-Paol. Enno e skriv ul lizher d’an Tsar evit bezañ dieubet. Kaset e vez da Siberia e 1857. E 1861 e tec’h kuit, tremen a ra dre Japan, Los Angeles ha New York hag en em gavout ra e Londrez e fin ar bloavezh.\nUr wech distro e skriv Bakounin d’e gamaladed dispac’hourien 1848. E 1863 ez eus un emsavadeg nevez e Polonia, mont a ra Bakounin enno ha klask a ra kas youlidi betek enno, goude beajoù arvarus da Sweden e diviz paouez gant dieubadeg ar bobloù slav. En em staliañ a ra e Suis adare ha kemer perzh e ra en un emsavadeg e Italia e 1864. E 1865 e grou ar Breuriezh etrevroadel, kevredigezh kuzh evit difenn al labourerien. An diveliouriezh Evit Bakounin n’eus ket tu e kaout a Doue, ne glot ket gant frankiz Mab-den. « Mard eus eus Doue, an den a zo ur sklav, hogen an den a c’hell hag a dle bezañ dieub, neuze n’eus ket eus Doue.» Evitañ ar stad a zo “un aozadur istorel, tremeniad ur stumm diouzh ar gevredigezh”. Kejan a ra Bakounin gant Marx e Londrez ha gant Proudhon e Pariz. Desachet eo gant mennozhioù Proudhon. Dont a ra da vezan un diveliour. Skrivañ ur ra ur c’hatekiz dispac’hel hag a zo un doare programm evit ar Breuriezh etrevroadel en destenn-se e tiskler splann Bakounin e vennozhioù diveliour a-enep d’an holl sujidigezhioù, arme, Stad, Iliz, relijion, justis, polis... E 1867 ez a Bakounin da emvod-meur al « Ligue de la paix et de la liberté » e Geneva. Eno e gej gant James Guillaume hag a teuio da vezañ e diskib. Krouet vez Kenemglev etrevroadel an demokratelezh sokialour gant Bakounin, an aozadur-se a vo lodenn foran ar Breuriezh etrevroadel. Palioù ar c’henemglev-se a zo : kevatalder ekonomikel ha sokial, diskar ar renkadoù... Ger-stur Bakounin a zo : Sokialouriezh, Kevredelezh, Eneprelijionelezh. E 1868 en emezeliñ ra Bakounin en AEL (Aozadur Etrevroadel al Labourerien) ha da c’houde ar c’henemglev a gendeuz gant an AEL. E-barzh an AEL ez eus jeu buan etre Marx ha Bakounin. N’eo ket un emgannig personel etre daou den, met ur gudenn a deoriennoù an hini eo, Marx a zo beliour, c’hoant en eus unaniñ hag urzhiañ ar broletaerien ha rein ar galloud dezho dindan stumm un diktatouriezh. E emvod-meur Basel (1869) e teu war-wel gwelloc’h c’hoaz an diforc’hoù ideologel etre Marx ha Bakounin. Daou du a vez neuze en AEL hag en em chikanañ a reont en un doare mezhus : kunujennoù, lizhiri kuzh… E 1870 e vez trec’het armeoù Napoleon III e Sedan gant prusianed Bismarck. Diskleriet eo ar Republik. Mont a ra Bakounin e Lyon, mont a ra da welet al labourerien ha goulenn a ra diganto en em sevel. D’an 28 a Gwengolo1870 e dap an Ti-Kêr gant sikour dispac’hourien gall. Hogen ne teu ket a-benn da aozañ ar c’hentañ stumm a gomun-se, prezegenniñ a ra e-pad eurvezhioù war perzhioù ar stad hag adtapet eo an Ti-Kêr gant ar vourc’hizien. Skarzhet eo Bakounin da Vro-Suis en-dro. Eno e vo pa c’hoarvezo Komun Pariz e 1871, n’hall ket Bakounin mont betek Pariz, met adkemeret eo lod euse teoriennoù gant ar broletaerien parizian : n’eus ket a arme ken, dilennet eo ar c’hargidi, savet eo kevredelezhioù, meret e vez traoù a-gevret...\nE-pad ar mare-se e skriv ul levr flemmus diwar-benn impalaeriezh prusian : l'Empire knoutogermanique.\nP'eo bet barnet fall ar gomunarded gant ar republikan italian Giuseppe Mazzini e respont Bakounin gant pennadoù er c'hazetennoù. Berzh a ra mennozhioù Bakounin ken e c'hounez an tabutha muioc’h- muiañ a labourerien italian a ya da emezeliñ en AEL. Levezon an diveliourien a gresk ivez en AEL, Marx a glask herzel outo a vont war raok, a-benn ar fin e vo echu baleadenn Bakounin a-gevret gant an AEL en emvod-meur Den Haag 1872 pa vezont skarzhet diouzh an AEL ha kaset eo sez an aozadur da New-York (daou vloaz goude ez aio diwar wel da vat). Bakounin a grou neuze un Etrevroadel diveliour, e gamaladed a zo bodet er gevredelezh jurasian, kalz a levezon o deus e mennozhioù e Europa ar c’hreisteiz : Katalonia, Italia, Spagn... E kontrol a sokialourien hag a glask en em vodañ en ur strollad urzhiet, an diveliourien a gav gwelloc’h ar stourmoù hiniennel pe ar c’hevredelezhioù. C’hoant o deus seveniñ un dispac’h a enep ar Stad Bourc’hiz, lod anezho a dro war-du ar gwalldaolioù pe laerezh ar re pinvidik... Reizh eo laerezh d’al laer... Ar pec’heniezh prevez a zo laeroñsi... Sed aze luganioù an diveliourien. E 1873 en em gav kozh Bakounin ha kuitaat a ra ar c’hevredelezh jurasian. E 1874 e glask seveniñ un emsavadeg e Bolonia, met diskoachet eo an taol gant ar polis ha ne vo ket tu da Vakounin mervel evel m’en doa c’hoant : en e sav war ur bardell. Bevañ a ra bloavezhioù diwezhañ e vuhez etre Suis hag Italia, troc’het diouzh ar vuhez politikel. Mervel a ra Bakounin e Bern (kêr) d’ar c’hentañ a viz Gouere 1876. Gant e stourm politikel hag e labouriou teorikel ez eo Mikhaïl Bakounin unan eus tudennoù pennañ an diveliouriezh etrevroadel.\nE levrioù, hag a zo daveoù evit an diveliourien, a zo niverus, en o zouez:\nDieu et l’État (1871),\nla Commune de Paris et la notion de l’État (1871),\nl’État et l’Anarchie (1873) ...\nAdtapet diwar « https://br.wikipedia.org/w/index.php?title=Mic%27hail_Bakounin&oldid=1963030 »\nKemm diwezhañ d'an 17 C'hwe 2022 da 08:36


Francesco Iañ d'Este - Wikipedia\nFrancesco Iañ d'Este\nFrancesco Iañ d'Este (Modena, 6 a viz Gwengolo 1610 – Santhià, 14 a viz Here 1658) a oa mab henañ Alfonso III d'Este, dug Modena ha Reggio, ha dug e voe war-lerc'h e dad, a zilezas ar galloud d'ar 25 a viz Gouhere 1629, betek e varv. Ar meurañ priñs eus an tiegezh Este eo bet, a zo bet lavaret.\nPoltred Francesco Iañ d'Este\nE 1630-1631 en doe d'ober gant ar vosenn : 70% eus tud Modena a voe tapet ganti, ha 40% a varvas. Neuze e repuas e torgennoù Reggio Emilia, ma tegouezhas ar c'hleñved diwezhatoc'h ha ma ne voe ken gwazh e reuz, rak ne voe tihet hini eus e diegezh. Kement-se a oa dleet, hervezañ, da'r Madonna della Ghiara, ha neuze e krogas deoliezh an Estensi ouzh ar Werc'hez : he skeudenn eo a vo kavet war kalz a bezhioù moneiz.\nE 1631, echu gant ar vosenn, e timezas da Maria Farnese (1615-1646), merc'h da Ranuccio Iañ Farnese, dug Parma. Pa grogas Brezel an Tregont Vloaz ez eas a-du gant Spagn hag ec'h aloubas dugelezh Parma. Pan eas da Spagn da gerc'hat an arc'hant dleet dezhañ ne voe roet gwenneg ebet dezhañ ha n'hallas prenañ nemet Correggio evit 230,000 florin.\nGoude e voe Brezel Castro, ha mont a reas Francesco a-du gant Venezia, Parma ha Firenze, a-enep d'ar pab Urban VIII, gant ar soñj da adkemer Ferrara. Pa echuas ar brezel, d'an 31 a viz Meurzh 1644, ne oa bet gounid ebet evit kêr Modena. Dre ma n'en doa bet tamm skoazell ebet a-berzh ar Spagnoled e reas emglev gant Bro-C'hall dre hanterouriezh ar c'hardinal Mazarin.\nEn aner e klaskas aloubiñ Cremona, ha pa seblante Brezel an Tregont Vloaz treiñ mat evit Spagn e klaskas un emglev ganti adarre. Diwezhatoc'h ec'h eas da Vro-C'hall da zimeziñ e vab Alfonso da Laura Martinozzi, unan eus nizezed Mazarin.\nBrezeliñ a reas gant Bro-C'hall ha Savoia, kemer Alessandria ha Valenza, e 1656-1657, gant skoazell e vab. E 1658 ec'h aloubas Mortara met tapet e voe gant ar malaria, ha mervel a reas e Santhià tost war-lerc'h, d'ar 14 a viz Here 1658, etre divvrec'h e vab Almerigo.\nGoude ma oa kabiten ampart er brezel e oa brudet e demz-spered mat hag e relijion. E Modena e savas Palez an Duged, an Teatro della Spelta, ar Villa delle Pentetorri, ur porzh war an Naviglio hag e nevezas Cittadella.\nTeir gwech e timezas Francesco :\ne 1631 da Maria Farnese (18 a viz C'hwevrer 1615 - 25 a viz Mezheven 1646), merc'h da Ranuccio Iañ Farnese, dug Parma;\nd'an 12 a viz C'hwevrer 1648 gant c'hoar e wreg kentañ, Vittoria Farnese (29 a viz Ebrel 1618 - 10 a viz Eost 1649);\nd'ar 14 a viz Here 1654 gant Lucrezia Barberini (24 a viz Here 1630 - 24 a viz Eost 1699), merc'h da Taddeo Barberini.\nGant e bried kentañ Maria Farnese e engehentas nav bugel:\nAlfonso d'Este (1632)\nAlfonso IV d'Este (1634 - 1662) dug adal 1658, a zimezas e 1655 da Laura Martinozzi († 1687) merc'h da Geronimo, ha nizez d'ar c'hardinal Jules Mazarin.\nIsabella d'Este (1635 - 21 a viz Eost 1666). D'an 18 a viz C'hwevrer 1664 e timezas da Ranuccio II Farnese (1630 - 1694), dug Parma\nLeonora d'Este (1639 - 1640)\nTedaldo d'Este (1640 - 1643)\nAlmerico d'Este (8 a viz Mae 1641 - 14 a viz Du 1660)\nEleonora d'Este (1643 - 24 a viz C'hwevrer 1722), leanez,\nMaria d'Este (8 a viz Kerzu 1644 - 20 a viz Eost 1684). E miz Here 1668 e timezas da Ranuccio II Farnese (1630 - 1694), dug Parma, a oa bet dimezet daou vloaz d'he c'hoar Isabella;\nTedaldo d'Este (1646)\nDigant e eil bried, Vittoria Farnese d'Este, c'hoar-gaer dezhañ, en doe ur verc'h:\nVittoria d'Este (24 a viz Eost 1649 - 1656), marvet da seizh vloaz.\nDigant an trede, Lucrezia Barberini, en doe ur mab:\nRinaldo d'Este (1655 - 1737), kardinal 1686-1695, dug adal 1694, a zimezas e 1696 da Charlotte Felicitas von Braunschweig-Lüneburg (1671-1710), merc'h d'ar Priñs Johann Friedrich von Braunschweig-Lüneburg.\nEus e 11 bugel e voe 2 a renas, Alfonso ha Rinaldo, a voe duged Modena.\nMaria Farnese, e bried kentañ\nVittoria Farnese, e eil pried\nLucrezia Barberini, e drede pried\nAdtapet diwar « https://br.wikipedia.org/w/index.php?title=Francesco_Iañ_d%27Este&oldid=1993447 »\nKemm diwezhañ d'an 16 Mae 2022 da 06:18\nKemmoù diwezhañ degaset d'ar bajenn-mañ d'an 16 Mae 2022, da 06:18.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/46 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/46\n(30) d’id kement a glean. Mes he-man na fellaz ket dezhan, hag, o veza eat kuit, e lakeaz hen teurel er prizon ken hen divije paet he c’hle. (31) He gen-zervicherien, o velet kement-se, a oe glac’haret braz, hag e teujont da lavaret d’ho aotrou kement a oa c’hoarvezet. (32) Neuze he aotrou, o veza galvet anezhan, a lavaraz dezhan : Servicher fall, pardonet em boa d’id da holl c’hle, dre ma ez poa va fedet ; (33) ha na dliez-te ked kaout truez ive ouz da gen-zervicher, evel ma em boa bet truez ouzid ? (34) Hag he aotrou, o veza drouk enhan, a livraz anezhan da vinistred ar justis, ket na baeje kement a dlie dezhan. (35) Evel-se ive e rai deoc’h va Zad celestiel, mar na bardon ket pep hini ac’hanoc’h a greiz he galon d’he vreur.\nPA hen doe Jesus peur-lavaret ar c’homzou-ze, e ieaz kuit euz a C’halile, hag e teuaz e costeziou ar Jude, en tu-all d’ar Jourdon. (2) Ha kalz a bobl a ieaz var he lerc’h, hag hen a iac’heaz eno ho c’hlanvourien.\n(3) Dond a reaz ive Farizianed d’he gavout evit hen tenti, hag a leverjont dezhan : Ha permetet eo da eun den kas kuit he vreg n’euz fors evit pe seurt digarez ? (4) Hag hen a respontaz dezhe : Ha n’hoc’h euz-hu ket lennet penaos ar C’hrouer a reaz er pen-kenta eur goaz hag eur vaouez ; ha penaos hen deuz lavaret : (5) Abalamour da ze an den a zilezo he dad hag he vam, hag en em roio d’he vreg, hag ho daou ne vezint nemed eur c’hig hep-ken ? (6) Evel-se n’ed int mui daou, mes eur c’hig hep-ken. Arabad eo eta d’an den dispartia ar pez a zo bet unanet gant Doue.\n(7) Int a lavaraz dezhan : Perag eta hen deuz Moises gourc’hemenet rei d’ar vreg eur scrid a zivors, hag he c’has kuit ? (8) Hen a lavaraz dezhe : Abalamour da galeder ho calonou eo hen deuz Moises permetet deoc’h kas kuit ho kragez ; mes ne oa ket evel-se er pen-kenta. (9) Mes me a lavar deoc’h penaos piou-benag a gasso kuit he vreg, nemed evit avoultriach a vez, hag a zimezo da eun all, a ra avoultriach ; ha piou-benag a zimezo da eur vreg kasset kuit, a ra ive avoultriach. (10) He ziskibien a lavaraz dezhan : Mar d’eo evel-se stad an den gant ar vreg, n’eo ket mad dimezi. (11) Mes hen a lavaraz dezhe : An holl n’int\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/46&oldid=125593 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/353 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/353\nac’hano ep lavaret ger. Credabl e cave oa brao dezhan ma hen lezet eno da vouzat.\nPa voant eat larg var ar mor doun, Ian Bart a lavaras d’he vartolodet :\n— Kerc’hit ar C’homodor ama ma vezo barnet, hag e testumaz he oll ofiserien en dro dezhan.\nAr C’homodor, ouspen ma voa trubard, a voa ive digalon. Collet en doa he benn, gant he strafuil. Cavet e voue en he gamprik, liou ar maro varnezhan. Anter varo oa gant he encrez ; he zent a stracle en he benn, ha ne alle ket lavaret diou goms var eün. N’oa ket guest da vale, hag e voue red he zougen pe he dreina d’ar lezvarn.\nIan Bart a c’houlennas neuze digant he ofiserien petra zonjent euz ar c’habiten saoz. Oll a eur vouez e tisclerjont oa eun trubard, eun treitour euz ar re voassa, hag e tlie beza barnet d’ar maro. Ar c’habiten a reas neuze scrifa eur setans, hag a c’hourc’hemennas da Robert he lenn a vouez huel d’an torfetour.\nAr C’homodor a grede ive ker mad ez ea da goll he vuez, ma na elle mui en em zerc’hel var he izili. Red e voue da zaou vartolod he zerc’hel epad ma lennet ar setans.\nSetu ama ar setans-ze :\n« Ar c’habiten Bart, dre anaoudegez vad e kenver ar C’homodor Philips evit an dijuni c’hoek en deuz great ouz he daol er mintin-ma, her ped d’he dro da zont da leina gantha var al lestr Sant-Loiz. »\nHa setu penauz en em venje ar martolod-calonek ze.\nAma ec’h echu ar pennad histor am eus laket e brezonek. Ne allan ket miret gouscoude da verca c’hoaz unan euz a daoliou caer Ian Bart. Lois pevarzeg a ioa neuze Roue e Frans, hag ar brud euz a vartolod bras Dunkerk a ioa eat beteg enha. Ne\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/353&oldid=162528 »\nKemmoù diwezhañ degaset d'ar bajenn-mañ d'an 19 Mae 2020, da 08:33.


Pajenn:Sales - Introduction d’ar Vuez devot.djvu/342 - Wikimammenn\nPajenn:Sales - Introduction d’ar Vuez devot.djvu/342\nniet, abarz ma vez deut an amser, petra servich, me ho ped an desir-se dezàn na dezi ? mar desir ur c’hreg beza Religiuses, pebez propos a so da guemense ? mar desiràn prena tra va nessa abarz ma ve prest d’e verza, ha ne golan-me quet va amser en desir-se ? mar desiràn endra oun clàn var va guele mont d’ar Sarmon pe d’an Oferen, pe da velet ar re-all pere a so clàn ive, pe da ober exerciçou all pere ne apparchantont nemet ouz ar re a so yac’h, ha ne d’e quet vean hac inutil an desirou-se, pa na d’ema quet em gallout neuse o effectui hac ober ar pez a zesiràn ? ha cousgoude an desirou inutil-se a zeu da occupi plaç cals a zesirou mad pere a dleffen da gaout, evel ma ve da veza patiant, da veza resinet mat da volontez Doue, da veza mortifiet, da veza oboissant ha douç em souffrançou : quemen-se eo a fell da Zoue a bratiquen neuse : hoguen peurvuia e vez hon desirou evel c’hoantou a graguez vrases, pere a c’hoanta queres fresq d’an divez amser, ha resin fresq d’an nevez amser.\nNe approuvan morsetout, penaus un den, pehini a so angaget ha staguet ouz un dever, ur stad pe ur vocation bennâc, en em amusse da zesirout beva en ur fæçon-all, nemet en hini a so convenabl d’e zever, na da zesirout exerciçou, pere n’en em accommotent quet gant e stad hac e gondition\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/342&oldid=118533 »\nKemmoù diwezhañ degaset d'ar bajenn-mañ d'an 7 Eos 2018, da 16:08.


Konterien a feson dec'h ba Pondi\nPublié le 4/04/16 14:42 -- mis à jour le 00/00/00 00:00\nRemziadoù oad a bep seurt, konterien marvailhoù hengounel, istorioù beleien hag anduillenn, ar Barzaz Breizh, ...\nPevar strollad bugale, pemp den koshoc'h, daou zen yaouank flamm : pevarzeg konter a-feson evit diskouez eo bev atav an arz-mañ hag a c'hell lakaat an dud da huñvreal. An hirañ gontadenn a oa hini Michel Simon, kontet brav, gant fent ha furnez war un dro.\nGant Brigitte Kloareg oa bet kontet ur pennad eus ar C'halevala, un dra diaes d'ober, ha nevez flamm e arz ar gonterien e Breizh. Kontet oa bet gant ar vugale istorioù kontet dezho er skol : ar gaouiad (Fanch an Uhel) kontet gant Suzanne Bajul, Yann Bloue (dastumet gant Daniel Carre ba Ploue), ar bodenn ui (dastumet gant Mona Bouzeg ba Rieg) hag un istor tennet eus Pomme d'Api : «ar jiant mut».\nAn daou zen yaouank, Awenn ha Gwendal Jacob eus sant Tegonneg a zo bet trec'h gant ar c'hentañ hag an eil briz.\nPlijadur zo bet, gant ma vo muioch-mui a vugale o kontañ, a gomedianed pe tud dedennet gant arzoù ar gomz, da glask da bleustriñ war ar «fairy tales», peogwir ar pobloù n'o deus ket kontadennoù en o yezh a vo «kondaonet da vervel gant ar riv»...


10. gourc’hemen - Wikimammenn\nL. Prud’homme, 1846 (p. 239-249)\n◄ 9. gourc’hemen 10. gourc’hemen Var gourc’hemennou an Ilis ►\nAr Scritur a lavar penos an testou-faus a zo abominabl dirac Doue, ha penos en deus outho horrol ha cassoni : un test-faus, eme ar Speret Santel, a zo ur muntrer pehini a blant e glêze, pe e gountel hac e virou e calon e vreur : jaculum, et gladius, et sagitta acuta homo qui loguilur contra proximum suum falsum testimonium . En effet, an dishenor, ar ran-galon, ar maro a zo alies an effejou trist eus ar fals-testeni : rac-se Speret Doue a lavar c’hoas penos ar seurt tud-ma ne brosperint quet, penos e vezint punisset gant rigol hac e perissint miserablamant : testis falsus non erit impunitus… Testis mendax peribit . Guelit calomniatourien Suzanna lazet a doliou mein , ha corf Jezabel taulet da zibri d’ar chaç abalamour d’ar fals-testeni he devoa douguet a-enep an den zantel Naboth, evit gallout caout e barq . Er pec’het-ma ez-eus tri bec’het horrubl, eme sant Thomas  : ar parjur, rac an test-faus a zao e zorn dirac ar groas ha dirac levr an Aviel, evit touet e lavaro ar virionez, ha cousgoude e lavar gaou ; un injustiç, rac tor a ra d’e nessa ; ur gaou horrubl, lavaret pe nac’h a ra un dra control d’ar virionez.\nTri seurt guevier-so : noazus, farçus ha serviabl ; n’en deus douet-ebet ne ve pec’het marvel ar guevier noazus-bras : ar guevier farçus divar ben traou sot, a ell ive beza pec’het marvel : ar guevier serviabl a zo pec’het veniel dre o natur, ha ne dê jamæs permetet o lavaret, pas memes evit savetei ar vuez ; rac , ar pec’het veniel so ur guir drouc o veza ma c’hoffang Doue, hoguen ne dê jamæs permetet ober un drouc evit tenna ur vâd bennac anezan. Doue pehini so ar virionez memes en deus horrol ous ar gaou, hac a ro e vallos d’an dud gaouiad : væ duplici corde !  Lavaret a ra dezo en e goler penos o deus evit tad an drouc-speret : vos ex patre diabolo estis  ; ha penos e parlantont e langach hac e requetont accomplissa e zezirou infernal ha trompla bugale Doue, evel m’en devoa o zad tromplet hon tud quenta, Adam hac Eva : desideria patris vestri vultis implere . Ananias ha Saphira, e bried, n’o devoa obligation-ebet da zigaç o madou da zistribui d’an ebestel, mæs o veza lavaret o daou penos o devoa digacet quement a aparchante outho, petra-bennac m’o devoa dalc’het lod, Doue a scoas a varo an eil hac eguile, e punition d’o guevier … Laqueomp evez eta da drompla hon nessa, o veza ma zomp-oll, eme an abostol, memprou eus ar memes corf : hoguen, an dorn na drompl quet ar guinou, nac an daoulagad, an treid : deponentes mendacium, loquimini veritatem, unusquisque proximo suo, quoniam sumus membra . O lavaret ar virionez e c’henoromp Jesus-Christ, ar zænt hac an Aviel : enori a reomp Jesus-Christ pehini a zo digacet eus an êe var an douar evit renta testeni d’ar virionez : enori a reomp ar zænt, a bere un darn-vras a zo bet guel gantho mervel, eguet lavaret ur gaou hepquen : enori a reomp an Aviel, pehini a gondaon an dromplerien hac dud gaouiad… Roit d’in eta ar c’hraç, ô va Doue, da garet ha da viret bepret ar virionez ! Ne auferas de ore meo verbum veritatis usquequaquè ! \nRac-eoun, directè : 1° pa damaller dezan ur faut-bennac e faus, ar pez a c’halver calomnia : ar c’halomniou hac ar raportchou-faus a zo crimou ar re horrupla ; lemel a reont ar peoc’h hac an union eus a douez an dud, ha lacat a reont en o flaç an drong hac ar gassoni ; rac-se Doue a ro e vallos d’ar galomniatourien ha d’ar raporterien-faus, caz hac horrol en deus dioutho : susurrones, detractores Deo odibiles . Calomnia a eller dre goms, dre scrid pe dre gest, hac e pe fæçon-bennac er grær, ar c’hrim a zo ato bras pe vrassoc’h hervez ar pez a leverer, hac hervez an dud a galomnier… 2° Pa ziscleriit ar pez a oa cuzet ; rac, ne dê quet ret lavaret gaou ; drouc-preseg a zo lavaret an drouc-so en nessa. Ho preur en devoa cometet ar faut-se, mæs ne oa quet anavezet, ha recevet en devoa ar pardon anezi digant Doue : perac e zit-hu da zisquez d’an dud ar pez so effacet gant Doue ? ha da ober d’ar re-all ar pez ne garrac’h quet a ve græt deoc’h hoc’h-unan. 3° Pa injuriit ho nessa en e visach dre gomzou poanius, o rebech dezan e infirmiteou naturel, e nebeud a speret, e fautou tremenet : mar doc’h divac’haign ha mar hoc’h eus ur speret lem, trugarecait an Autrou Doue, ha ne rit quet a voab eus ar re o deus recevet nebeutoc’h evidoc’h ; rac an ini en deus gallet rei, a ell ive lemel, ha sul-vui hoc’h eus recevet, sul-vrassoc’h e vezo ar gont a rencot da renta.\nAn drouc-preseguerez, eme sant Thomas, a zo un diminution injust a rer eus a vrud-mâd an nessa a-dre e guein . Lavaret a reomp un diminution injust ; rac, beza-so certen circonstançou e pere eo permetet lavaret an drouc a anavezer, evit tenna ac hano ur mâd public pe barticulier : certen oc’h penos ar marc’hadour-se a zo ur trompler : mâd a rit alia non pas prena diganthan. Alies e velit bugale, pe zervicherien pere a zo dirol hac a gundu goal vuez : ho têver eô ho discull, goude beza o avertisset, ma na cenchont quet. Clevet a rit parlant, ha parlant a rit hoc’h-unan eus a drouc public, n’hoc’h eus quet a bec’het evit-se ; cassait an drouc-se a behini e barlanter, mæs respetit ha carit an dud o deus er græt pere a so, marteze, pell-so pardonet gant Doue hac a vezo sænt er barados. Un accustumanç fall eo parlant eus a zerten goallou, abalamour ma vanquer a respet hac a garantez evit ar re o deus o græt : ret eo o zreti, evel ma carremp beza tretet hon-unan. Ajouti a rer : a-drê e guein ; ar pez a ziffarant an drouc-preseguerez eus an injunou pere a leverer e presanç an nessa hac en e visach.\nLavaret drouc eus an nessa e faus pe e guir, e injuria, ober goal raportchou dre goms, dre sin, pe dre scrid a zo ur pec’het an horrupla, abalamour ma tor ar gourc’hemen a ra Doue deomp d’en em garet : qui detrahit fratri, detrahit legi  ; abalamour ma lam digant hon nessa e vrud-mâd pehini a so preciussoc’h eguet pep seurt madou ; abalamour d’ar glac’har incomprenabl a laca e calon an ini a behini e vez lavaret drouc : tol-baz a ra bronduen, mæs tol-teod a vruzun esquern : plaga linguæ comminuet ossa … Deot an drouc-preseguer a zo evel birou hac armou ampoësonet, hac e deod a so evel ur c’hleze lem pehini a ro ar maro : dentes eorum arma et sagittæ, et lingua eorum gladius acutus … An drouc-preseguer a zo un den hep religion-ebet, rac, mar deus unan-bennac hac a gred en deus religion hep lacat ur brid d’e deod, e religion a zo væn, eme ar, Speret Santel : si quis putat se religiosum esse non refrænans linguam suam, hujus vana est religio (Job. I, 16)… An drouc-preseguer a so mevel an drouc-speret pehini en em zervich anezan evit ampech ar vâd, hac evit lacat ar gassoni etouez an dud : ar belec, an escop, ar prefet-se a laca pep justiç-vâd da rên en ur barres, en un escopti, en ur vro pen-da-ben, mæs ar goal-deod a zo o brud-vad, ha neuse souden ne allont mui ober evel diaguent… An daou vignon-se a veve en ur peoc’h hac en un union ar vrassa ; mæs ar goal-deod, dre e raportchou-faus, en deus laqueet cassoni da sevel etrezo hac en deus o dispartiet evit-mâd… Ar goal-deod a zo henvel ous a ur sarpant cruel ; teod ar sarpant en deus tri vec pere a ra tri vleç en un tôl, mæs quen tost an eil d’eguile ma seblante ne ve nemet unan ; evel-se teod an drouc-preseguer a ra tri vleç a bere pep-unan a ro ar maro : an ini a zrouc-preseg en em laz e-unan ; henvel eo ous ar venanen pehini a lez e flem er bleç he deus græt, hac a renq mervel goude, evel-se an drouc-preseguer a ro ar maro d’e ene en ur flêma ar re-all. Rei a ra ive ar maro da ene an ini er zelaou gant plijadur ; ne ouzon quet pehini eo ar c’houpapla eus an ini a zrouc-preseg, pe eus an ini er selaou, eme sant Bernard, unan anezo a zo an drouc-speret en e c’hinou hac eguile en e ziscouarn : uterque diabolum portat ; hic in ore, ille en aure . Rac-se ive ar Speret Santel a lavar deomp : n’en em gavit quet etouez drouc-preseguerien ha ne frecantit quet anezo : cum detractoribus ne commiscearis . Rei a ra ar maro d’an ini a behini e trouc-preseguer ; rac, an den paour-ma a glêvo abred pe zivezad piou en deus er c’halomniet, ha ma na bardon quet e adversour, ne vezo jamæs e-unan pardonet gant Doue. Maro an ene, maro ar reputation, hac alies maro ar c’horf a zo eta an effejou trist eus ar pec’het horrubl-ma pehini a zo cousgoude quer commun, siouas ! Cals a dud, eme ar Speret Santel, a beris dre’r c’hlêze, mæs non pas evel dr’er [sic] goal-deodadou : multi ceciderunt in ore gladii, sed non sic quasi qui interierunt per linguam .\nAr pec’het-ma pehini a zo quer commun a zo diæz-bras da rapari. Evit caout ar pardon eus ar pec’hejou-all eo avoalc’h o detesti hac o c’hoës ; mæs ar pec’het-ma, evel al laëronci, ne vezo pardonet nemet goude ma vezo raparet, guella ma vezo possubl, an drouc a vezo græt : hoguen, penos rapari un drouc quer bras ? cals ne fall quet dezo en em zislavaret, ha da gals-all ne zervichfe quet en ober, rac, allas! ar brud a gresq en ur vont, hac eleac’h ma c’herru ar brud ne erru quet an iscus. Ar glan-guen a zo æz da zua, mæs penos guenna an ini zo dû !… Æz eo laza un fulen-dân, mæs penos laza un tân-goal ? Arreti a eller ur mæn pe ur voul-vras pa gommnanç da ruillal divar ur menez pe ur plaç huel-bennac, mæs ur vech ma vezo commancet da zisquen, e arreti a zo dangerus ; cousgoude, an drouc-preseguer a zo obliget da ober e bossubl evit effaci an drouc en deus græt, mæs en em hasta a dle gant aon da veza re-divezad : da viana a tle goulen pardon digant an ini en deus offancet, lavaret-vad anezan ha pedi Doue evithan… Cetu ama un avis-bennac evit en em viret eus a ur pec’het pehini a vezo caus eus a zaonation quellies a ini. 1° Songit e parlantit e præsanç Doue pehini en deus quement a horrol eus ar pec’het-ma, ma tisclerias da Voyses penos eus a c’huec’h-cant mil den a oa en desert ne antreje nemet daou en douar prometet, abalamour m’o devoa drouc-preseguct eus e oll c’halloud : et malè locuti sunt de Deo : nunquid poterit parare mensam in deserto ? … Ne garfac’h quet quemeret un arbalastr evit lesquel birou var imach hor Zalver crucifiet : penos e credit-hu eta lesquel ar birou eus ho teod bilimus var ho preur pehini a zo unan eus a vemprou-beo hor Zalver, ha templ ar Speret Santel : an imach coat-se a uso gant an amzer, mæs ene ho preur a zo immortel… Ne garfac’h quet c’hoas lacat an tân ê ty ho nessa na lemel diganthan e vadou ; mæs goassoc’h a rit, rac rei a rit martese ar maro d’e reputation, d’e gorf ha d’e ene. 2° Songit aroc parlant er pez hoc’h eus da lavaret : teod an den fur a zo en e galon, ha calon an den zod a zo var e deod, eme ar Speret Santel . Ur gomz a zo evel un fulen-dân pehini a ell ober un drouc ar brassa : pouezit eta mâd ho comzou ha laquit ur brid en ho quinou evit brida ho teod : verbis tuis facito stateram, et frænos ori tuo rectos . Ar brid-ma eo an humilite : songit hoc’h eus traou avoalc’h da ober hoc’h-unan oc’h en em viret a bec’het, hep sourcial eus ar re-all. 3° Laquit un or var ho quinou evit derc’hel ho teod : pone, Domine, ostium circumstantiæ labiis meis  ; an or-ma, eme sant Per, eo ar garantez pehini a c’holo un niver bras a bec’hejou  : grit d’ar re-all ar pez a garzac’h a ve græt deoc’h hoc’h-unan. Pa hoc’h eus græt ur faut-bennac, a ne fell quet deoc’h-hu e ve cuzet ? Perac eta e tizoloit-hu ar faut en deus græt ho preur ?… 4° Laquit spern vardro ho discouarn : sepi aures tuas spinis  ; da lavaret eo, na brestit quet ho discouarn d’ar goal-deodou ; er c’hontrol ; disquezit dezo e tisplich deoc’h ho goal-deodadou, oc’h oher dezo miret ar silanç, mar hoc’h eus leac’h hac autorite, ha ma n’hoc’h eus quet, o cench conversation, pe o quemeret an tec’n, pe c’hoas o quemeret ur visach trist, rac evel ma teu avel an nord da bellaat ar glao, eme ar Speret Santel, evel-se ive ur visach trist a bella an drouc-preseguer, pe e laca da devel … Crial a rit pa velit an tân o cregui ê ty ho nessa : perac e chomit-hu hep lavaret netra pa glevet lemel diganthan e vrud-mâd ? Grit, eme sant Jerom, quement ha quercouls a-enep ar goal-deodou, na gredo den drouc-preseg dirazoc’h  : ha mar doc’h divlam hoc’h-unan diouz ar viç-ma, e tleit trugarecaat Doue, rac an ini ne bec’h quet dre e deod a zo un den parfet, eme an abostol sant Jacques : si quis in verbo non offendit, hic perfectus est vir .\nPevar drâ so peurvuia caus d’ar jujamanchou temerer : 1° un humor trenq ha c’huero pehini a gav abec en oll hac a zoug ac’hanomp da zongeal ha da lavaret drouc eus an nessa : an dud o deus an tech fall-ma n’en em gorrigeont casi jamæs, eme ar Speret Santel . 2° An ourgouill : credi a rit penos sul-vui ma c’hizeleot ar re-all, sul-vui e c’hueleot hoc’h-unan. 3° Re-all, evit en em iscus hac evit calmi remorchou o c’houstians, a fell dezo credi eo sujet an oll d’ar memes pec’hejoù gantho : an den lubric a zonch dezan ne deus den chast-ebet. 4° Certen tud-all o deus ato santimant-mâd eus ar re a garont, hac a zrouc sonch ato eus ar re ne garont quet. Ur pec’het eo songeal drouc eus an nessa, hac ur pec’het brassoc’h eo lavaret an drouc a zonger : mar dê bras an drouc e pehini e songit ha pehini a livirit, ho pec’het a zo ive bras meurbet, ha mar grit tor d’an nessa, ez-oc’h obliget da restitui pe da rapari ar tor hoc’h eus græt dezan en e enor pe en e vadou. Mæs mar dê difennet ober jujamanchou temerer, ez~eo ive recommandet deomp lacat evez eus a bep seurt apparanç a zrouc, gant aon da veza evit ar re-all un occasion a bec’het.\n↑ [Eccli. II, 14.]\n↑ [Gw. Act. V, 1-11.]\n↑ [Eph. IV, 25.]\n↑ [Lakaet a-hengoun war gont s. Bernard ; hogen n'ema ket e-barzh en e oberoù gwirion.]\n↑ [Prov. XXIV, 21.]\n↑ [Ps. LXXVII, 19.]\n↑ [Eccli. XXI, 29.]\n↑ [I. Pet. IV, 8.]\nAdtapet diwar « https://br.wikisource.org/w/index.php?title=10._gourc’hemen&oldid=100096 »\nKemmoù diwezhañ degaset d'ar bajenn-mañ d'an 25 Meu 2017, da 13:08.


Honor Harrington - Wikipedia\nHonor Stephanie Alexander-Harrington (ganet Honor Stephanie Harrington) zo un dudenn ijinet e 1992 gant ar skrivagner David Weber evel harozez an "Honorverse", ur bed ijinet en un heuliad romantoù skiant-faltazi milourel brudet hag a c'hoarvez etre 4003 ha 4025 goude Jezuz-Krist.\nHarrington zo un ofiser er Royal Manticoran Navy (RMN), an egorlu brezel eus rouantelezh egorel Manticore, ur rouantelezh vihan met gant un nerzh brezel kreñv. Donezonet mat eo-hi evit ar strategizhoù, alies e teu a-benn da vont dreist skoilhoù ha da vezañ e-kreiz an emgannoù. Leal d'he dever ha mailh, enoret e vez alies hag uhelaet he renk, betek bezañ doujet gant an impalaerezhioù egorel, ha war an dro he devez muioc'h-mui a enebourien daonet. Mailh eo a-fed gourenerezh, ha gant sikour he aneval Nimitz e teu a-benn da wellaat he skiant a-fed kompren fromoù an dud tro-dro dezhi.\nListenn al lec'hioù en Honorverse\nAdtapet diwar « https://br.wikipedia.org/w/index.php?title=Honor_Harrington&oldid=1812112 »\nKemmoù diwezhañ degaset d'ar bajenn-mañ d'an 4 Kzu 2018, da 07:58.


Aztec : Malédiction au cœur de la cité d'or - Wikipedia\nEmbanner Cryo Interactive\nDiorreer Cryo Interactive\nDiazez PC (Windows)\nan embann War PC\nBro-C'hall : Here 1999\nBro-C'hall : 1 Kerzu 2000\nAztec : Malédiction au cœur de la cité d'or ("Aztek : Mallozh e kalon ar geoded aour") zo ur c'hoari video savet gant Cryo Interactive hag embannet e 1999.\nPetit Serpent ("Naerig") zo un aztek yaouank hag a zo o chom en Atoyac, ur gêriadenn amezek da gêr Denochtitlan, e Mec'hiko a-vremañ.\nUn deiz, hag eñ aet da chaseal, e wel ur brezeler otomi o vuntrañ un denjentil. A-raok mervel e ro an denjentil-se da Naerig un dro-vrec'h kinklet gant div naer en-dro d'ur c'herl obsidian, ha mouslavarout a ra anv ur barzh : « Tlatli ». Prestik goude eo flatret Naerig d'ar warded gant ar muntrer e-unan, ha lakaet da bennabeg marv an denjentil.\nPa zistro d'ar gêriadenn e klev eo bet skrapet e gerent, hag ur c'hleñved iskis a zo erruet er vro.\nGoude-se e ya betek karter kenwerzhel Tlatelolco, ma klev keloù eus marv ar barzh Tlatli. Sklav ar barzh a lavar en doa Tlatli goulennet digantañ mont da garter an artizaned da glask turkvaen. Gant Tlatli ivez e oa ar gelc'hienn a oa bet roet gant an denjentil.\nE karter an artizaned e kej Naerig ouzh ur brezeler yaouank anvet Chimali hag a lavar dezhañ ec'h eo "Turkvaen" anv ur serc'h yaouank hag a zo o chom nepell. Honnezh a lavar e oa Tlatli war-nes kuitaat ar vro a-gevret gant un artizan anvet Chacoatl. Tamm-ha-tamm e teu anat emañ an daou vuntr ereet ouzh an droug a vez o vreviñ ar vro : e kerz Tlatli e oa ur parch hag a venege an droug-se.\nGant harp Chacoatl e teu Naerig a-benn d'en em silañ e palez an impalaer Moctezuma, ma kej ouzh kuzulierez an impalaer, ar Wreg-Naer, a vac'h anezhañ war an tach. Un tun eo ar vac'hadenn-se e gwirionez, evit ma ne ouife ket enebourien an impalaer diwar-benn ar gejadenn. Un emglev zo tizhet en diwezh : mar ne gav ket Naerig orin ar c'hleñved-red e vo aberzhet e dud.\nE Tenochtitlan e ro Naerig arc'hant d'ur c'hlasker-bara, hag a ro un dro-vrec'h aour dezhañ en eskemm.\nGoude bezañ distroet da garter an artizaned en em gav Naerig war roudoù an oberour kelc'hiennoù obsidian ; hemañ a lavar dezhañ ez eus pemp kelc'hienn en holl, hag a zo bet roet d'an aotrou Tri Lapin.\nUnan eus sklaved an aotrou-se a lavar da Naerig e oa boas e vestr da zaremprediñ unan eus azeuldioù ar Greizenn Lidel.\nGant harp Turkvaen en em sil Naerig en azeuldi, ma kav emañ an aotrou Tri Lapin oc'h itrikañ gant ar velegez Papatzin evit ampoezoniñ an dour ha divrudañ an impalaer.\nDre enklask e kav Naerig an andon a zo pistriet gant ar gavailherien. Penn an irienn eo an aotrou Boked Du, a laka Naerig da zibab etre ampoezoniñ an dourbont pe evañ ar poezon. Evañ ar poezon a ra Naerig, ha lammat en dour. Saveteet eo gant Chimali ha louzaouet en ur gêriadenn.\nPistriet eo bet ar Wreg-Naer, ha ret eo da Naerig degas an digontamm dezhi, hogen harzet eo gant an aotrou Tri Lapin.\nEmañ Naerig war an aoter-aberzhiñ pa verz an impalaer an dro-vrec'h aour a oa bet roet gant ar c'hlasker-bara : an impalaer e-unan a oa bet o c'houlenn an aluzen, evel ma oa boas d'ober evit priziañ madelezh e bobl.\nDigastizet eo Naerig hag e dud ha, pa c'hallont displegañ ar wirionez, e teu an irienn war wel.\nAdtapet diwar « https://br.wikipedia.org/w/index.php?title=Aztec_:_Malédiction_au_cœur_de_la_cité_d%27or&oldid=1814971 »\nC'hoarioù video 1999\nKemmoù diwezhañ degaset d'ar bajenn-mañ d'an 13 Kzu 2018, da 21:51.


Joseph Raymond McCarthy, ganet d'ar 4 a viz Du 1908 hag aet da Anaon d'an 2 a viz Mae 1957, a oa ur politikour stadunanat a voe senedour evit ar Republikaned e Stad Wisconsin etre 1947 betek e varv e 1957.\nJoseph McCarthy e 1954\nE penn kentañ ar bloavezhioù 1950, McCarthy a oa deuet da vezañ dreistbrudet evel dremm an enep-komunouriezh e Stadoù-Unanet Amerika. Aon a oa dre ar vro ma vefe treitourien o labourat evit an URSS). Tan en doa plantet McCarthy oc'h embann e oa breinet ar vro gant treitourien, spierien ha harperien gomunour ha soviedat er gouarnamant kevredadel, er skolioù-meur, en industriezh ar filmoù ha dre vras e pep korn eus ar vro. Dre forzh falstamalloù drouk e oa bet tamallet gant ar Sened stadunanat. An droienn "McCarthyism", krouet e 1950 evit ober dave da zoareoù McCarthy, a vez implijet hiziv an deiz c'hoazh evit ober anv eus tud oc'h implij ar memes doareoù evit louzañ an dud, dreist-holl a-fed tamall d'an dud bezañ brogarourien fall.\nAdtapet diwar « https://br.wikipedia.org/w/index.php?title=Joseph_McCarthy&oldid=1871399 »


Staj margodennoù gant Yann-Klaod ar Ruyet\nUr c'hlasker, c'hoarier, barzh, kaner... Peadra d'ober anaoudegezh gant un den a stourm evit ur yezh komzet a galite !\nAnnonce de Kerne Multimédia\nPublié le 27/10/17 17:17 -- mis à jour le 00/00/00 00:00\nChom a ra pemp plas evit ar staj aozet d'ar gwener 4 a viz Du ba skol Diwan Kemperle etre 10e vintin ha 5e noz.\nAmpart e brezhoneg (soutenet un dezenn gantañ e skol Veur Roazhon 2), stummer e meur a staj brezhoneg, piv a oar eo Yann Klaod un den ampart war arz ar margodennoù ? Piv en deus gwelet abadennoù an teir askolenn, pa veze aozet troiadoù e skolioù Diwan (pa oa c'hoariet an hevelep pezh c'hoari e galleg evit ... 30 000 bugel !). Ul levrig da heul evit lenn an istor, istorioù simpl evit ar re vihan, gant margodennoù brav...\nSetu, evit kenderc'hel gant arz ar margodennoù ha ne vezont ket gwelet kalz war al leurennoù (Strollad Kallag gant Luduennig, ha setu tout, gwechall e oa «Fanch al laer» Marivonig Berthou a zo bet enrollet hag embannet dindan stumm ul levr ivez), setu ur stummadur evit an holl, etre 9 ha 99 vloaz, gant doare da labourat gant ar margodennoù da vintin, ha goude merenn (da bep hini da gas peadra da evañ ha da zebriñ), ijinet e vo istorioù, sketchoù a vo filmet. Peadra da labourat war lerc'h gant bugale, tud deuet e kentelioù noz...\nEvit lakaat hoc'h anv (8 euro evit an asurañs) : 06 79 14 96 87\nLes Rias : lancement dans la cour de la ferme par Kerne Multimédia le 29/08/2017\nAr c'hoariva : treuzkas an tan ? par Kerne Multimédia le 28/08/2017\nTeaser nevez strollad Barzhanof : Evel ki ha kazh par Kerne Multimédia le 15/07/2017\nAr Bonedoù Ruz gant Ar Vro Bagan bremaik ! par Kerne Multimédia le 29/03/2017\nRemi Derrien enoret e Kerien par Kerne Multimédia le 29/01/2017\nTadhg Mac Dhonnagáin : piv treiñ e brezhoneg ? par Kerne Multimédia le 29/10/2016\nRencontres sur les écritures théâtrales contemporaines en langue bretonne par C'Hoariva le 10/03/2016\nKejadennoù diwar ar skrivañ evit ar c'hoariva a-vremañ e brezhoneg par C'Hoariva le 10/03/2016\nThéâtre en breton / C'hoariva e brezhoneg par association Emglev Bro an Oriant le 10/02/2016\nStrollad C'hoariva al lise : war an hent ! par FC le 05/01/2016\nIstor ar c'hoariva : etre bloavezh 1000 hag an deiz a-hiziv par FC le 05/12/2015\nAr Gêr Vras, c'hoariva e brezhoneg evit ar re vihan (hag ar re vras !) e Pluvergad par Ti Douar Alre le 12/10/2015